url: =Johan 6 | Siantongluan.net\nJohan 6 |\nTua hun laitakin Galilee gamsungteng a uksawn kumpi Herod in Jesuh thu a za hi.\nAmah in a nuai-a uliante kiangah, "Hihpa pen Johan hi a, sihna panin a hingkik hi ding hi. Tua ahih manin hih bang na lamdang bawlna ding vangliatna nei hi ding hi," a ci hi.\nBang hang hiam cih leh Herod in a nau Filip zi Herodias a tenpihna hangin Johan in Herod kiangah, "Na naupa zi na tenpih ding ngeina hilo hi," ci-in gen zelzel ahih manin Herod a heh suak a, Johan mansakin, khau khihsakin, thong sungah a khumsak hi.\nHerod in Johan that nuam hi. Ahi zongin mite in kamsangin ngaihsun uh ahih manin mite a kihtakna hangin thatsak ngamlo hi.\nAhi zongin Herod suah ni pawi bawl hun hong tun ciangin mihonte mai-ah Herodias tanu hong laam ciangin Herod lungdam mahmah ahih manin,\n"Na hong nget peuhpeuh ka hong pia ding hi," ci-in a kiciam hi.\nTua numei in zong a nu ngaihsut piakna zui-in, "Kuangdai khat sungah Tuiphumpa Johan lutang, hih lai mahmahah hong pia in," ci-in a ngen hi.\nKumpipa dah mahmah hi. Ahi zongin a kiciamnasa ahihna hang leh a leenglate maitang a zahtakna hangin a ngetna a kipiakna dingin thu a pia hi.\nTua ahih manin mi sawlin thongah Johan lutang a tansak hi.\nKuangdai khat tawh tua a lutang hong kipaipihin numei kiangah kipia a, tua numei in a nu kiangah a paipih hi.\nTua ciangin Johan nungzuite hong pai uh a, a luang la-in a vui khit uh ciangin Jesuh kiangah hih thu a ko uh hi.\nJesuh in tua thu a zak ciangin tua mun panin kihemkhia-in gamdaihna mun a zuan dingin gunkuang tawh a pai hi. Mite in ama paikhiatna thu a theih uh ciangin a khua ciat panun lei lam tawnin Jesuh nung hong zui uh hi.\nTui gei-ah Jesuh a tun ciangin mihon tampi a na om a mu hi. Amaute hehpihhuai sa a, a cinate a damsak hi.\nNi a tum kuan ciangin nungzuite in Jesuh kiangah, "Hih lai mun gamlak hi a, ni zong tum dektak ta hi. Hih kimnai-a om khuate-ah mite va pai-in a an ding uh a leina dingun sawlkhia in," a ci uh hi.\nAhi zongin Jesuh in, "Amaute a paikhiat ding kisamlo hi. Amaute nek ding bangkhat peuhpeuh pia un," ci-in a dawn ciangin\namaute in, "Anlum nga leh ngasa tawn nih lobuang bangmah dang omlo hi," a ci uh hi.\nJesuh in, "Tuate hong paipih un," ci-in a sawl khit ciangin,\nlopa tungah mihonte a tutna dingun a sawl hi. Tua ciangin anlum nga leh ngasa tawn nih la-in vantung lam ento a, Pasian tungah a lungdamna a ko hi. Tua ciangin anlum balnenin a nungzuite pia a, a nungzuite in mihonte mai-ah a lui uh hi.\nMi khempeuh in ne-in a kham khit uh ciangin a khamvalte uh khawmkik uh a, paipel sawmlenih a dim hi.\nTua an a ne mite, numei leh naupang simloh, pasal cingteng mi tul nga bang a pha hi.\nTua ciangin Jesuh in mihonpite a ciahsak laitakin a nungzuite gunkuangah tuangsak a, tuili gal khatah a pai dingin ama mai-ah a ma paisak hi.\nMihonte a ciah khit ciangin thungen dingin mual tunglamah a paito hi. Khuamial ciangin Jesuh guakbek gamlakah om a,\nahi zongin nungzuite pen lei tawh gamlapi kihal khinta uh a, huih in amaute lehmut ahih manin gunkuang a kilokgawp hi.\nZingsang lam nai thum leh nai guk kikal khawng ciangin a nungzuite kiang lam manawhin tui tungah Jesuh hong pai hi.\nAhi zongin nungzuite in tui tungah hong pai a muh uh ciangin lau mahmah uh a, "Sikha hi," ci-in ngaihsun uh ahih manin a lau manun a awng uh hi.\nJesuh in amaute hopihpah a, "Na lungsim uh hangsak un. Keimah ka hi hi. Lau kei un," a ci hi.\nTua ciangin Peter in, "Topa aw, nang na hihtakpi leh, tui tung tawnin nang kiangah kei zong hong paisak in," a ci hi.\nJesuh in, "Hong pai in," a cih ciangin Peter zong gunkuang tung panin kumkhia a, Jesuh omna lam manawhin tui tungah a pai hi.\nAhi zongin huihpi nung a muh ciangin lau a, tui sungah tum dektak ahih manin, "Topa aw, hong hon in," a ci hi.\nJesuh in zong a khut tawh Peter zamin len a, "Upna cingtaak lopa aw, bang ci-a hong tuaci muanlah na hi hiam?" a ci hi.\nGunkuang tungah a kahtoh khit uh ciangin huihpi nung a dai hi.\nTua ciangin gunkuang sungah a om nungzuite in Jesuh bia uh a, "Pasian Tapa taktak na hi hi," ci-in a gen uh hi.\nTui a kantan khit uh ciangin Gennesaret gamah a tung uh hi.\nTua gam mite in Jesuh ahihlam a theih uh ciangin tua gam kiim khempeuhah thu zasak uh a, cina khempeuh Jesuh kiangah a hong paipih uh hi.\nAma puanmongteep beek a lawnkhak theihna dingun Jesuh kiangah ngen uh a, a puanmongteep a lawng mi khempeuh in damna a ngah uh hi.\nTedim Lai Siangtho / Laibu: Johan 6


timestamp: atn

url: =Sigal Ka Hawhna Khat Ah\n"Puanpak silh tek ding" ciin hong theisak khol uh hi. Kei zong puanpak gina neihsa neilo ka hih manin nawhsa in ka lei tengtung hi. "Bang hangin puanpak kisilh hiam? Dahna hilo hiam? Nitumna lamte in puanvom a zat mana no Sen (Chinese) te in puanpak a zang na hi uh hiam ciin ka dong hi. "Puanpak pen thupi bawlna hi in puanvom pen dahna lahna hi. Tuni a misi pen Christian hi, vantung gam pai ding hi. Christian ahih man bek hilo in a nuntak sunga a sep suah khempeuh thupibawla pahtawina hizaw hi. Christian hih manin dahlo cihna hilo in, a nuntak laia a sep khempeuh thupitaka a kipahtawi theih hun khat ahih manin a dahlo hizawlo in amah a pahtawi kihi zaw hi. Christian thu um mite diakdiak a dah dingte hilo hi hang," hong ci uh hi. Lamdang kasa hi.\nSigalna mun ah nitak thum sung hun zang ngekngek uh a, tua lai ah misipa a nuntak laia a nasepte amah tawh a kithuahkha, amah a theite, amah a tel cian mahmahte in gen ngelhngelh uh a, thu tampi kitheihbeh in, a hanciamna leh a kuhkalnate, midangte a khualna leh midangte a huhnopziate, kumpi leh gam adingin na nakpi takin a sepziate, mizawng micimawhte a huhdan leh a kep a khoi ban ah a khual dante nakpi takin kigen hi. Si nailo hileh a sep dingin a gelkholh vai lian leh nasep mabante zong gen uh a, mi thupi i cihte nuntakna hibang himaw ciin kimu thei, kiciamteh thei hi.\nTua banga thugente in a gen ngelhngelh uh ciang mundanga sigal ka pai ngeinate tawh a kibatlohna hong kilang semsem hi. Dahna, kahna, lungzuanna bekbek gena kikhasiasak, kinehnosak nuam diak ka tenna Mizogam khawng tawh ka teh ciang Sente pen a khangto masa mah in na om mawk uh ei ka ci hi. Ahi zongin amau zong a Christian suakte ngaihsutna kidang bek hi a, Christian suak nailo pawlkhat sihna hun ah hunzatna bel dahna lam vive mah tawh hun kizeek lai hileh kilawm hi. Puanvom mah kisuang pah in lasa ding leh tumging tuamtuam a tum ding honkhat mah ompah uh a, sun tawh zan tawh amau hun seh khat simin lasa in khuangtum, daktum, gingthei tuamtuam tumin awng lialua uh hi. Dahna lahna in puanvom silh bek hilo in thangkhau ippi silh in a siahuai penin kizem uh hi. Zomi ngeina tawh a kibang mahmah pawlkhat om a, tuate lak ah misi luang omna, misite inn kiim ah puanza lianpipi suangin a misi a thupi leh puanza gol semsem hilel hi. Zomite in Kelsawn leh Tukpak i zat tawh a kibatna tampi om kasa hi. Khuang leh Zam mah tum in, dakbu zong zang uh hi. Zomi te pen Sente tawh kinaihna khat bel om hamtang ding cih ka upna lian semsem hi.\nA lamdang mahmah Sente ngeina pawlkhat ka phawk a, deihsakna van leh nate a kipiak uh ciang nai/watch/clock/hunzeekna khat peuhpeuh kipia ngeilo mawk uh hi. Naungek a suah ciang naumin phuak ding pen a pi leh a pu mah na hi uh a, ahi zongin tuhun ciangin tua bang zang nawnlo semsem uh ahih manin khangham upate in khangthakte mawhsak uh, ngeina kemlo ciin kamtam thei uh hihtuak hi. Tua bek hilo amau pau mahmah zong a siam tawm semsem ahih manin khangham, upa lamte patau bek hilo in heh phial mai uh hi.\nSigalna ah zong a hoihlam in thu ngaihsun uh a, a kibawl thei nawnlo ei hih theih zong hilopi ah kikhasiasak in kidahsak gawp in kihehsak gawp sese lo uh hi. A hehtheilo i sak leh lah a hehna ding munte ah heh mahmah, nak heh siam lua zawzen zel uh hi. Haksatna sungah a hoihlam ding bek gel sawm uh a, dahna ding hun ah a lungdam huai thute thupibawl zaw siam se uh hi. A dahlo, a kaplo i sak leh nak dahlua, nak kah lua uh hi. Ahi zongin mipi mai ah a misi nuntakna pan a hoih a muh khempeuh uh gen uh a, mite nehno nading cihte khatzong gen ut sese lo uh hi. Tualo khat a lamdang mahmah lai khat pen, thusia hi in thuhoih hita leh a kisaipih uh ahih kei leh kikum tangtanglo mawk uh hi. A theihnop uh leh lai kigelhte pan sim uh a, kam tawh kigengen selo mawk uh hi. Thu kidongdong cih khawng zong zanglo mawk uh hi. Mite thu zong midang kiangah gen sawnsawn cih omse lo hi. Lamdang ka sak hong tam deuhdeuh a, a hoihna khat peuh om kasakna bang hong tam deuhdeuh hi. Galkap sungah ahih kei buang leh tualsung nuntakna ah kam kisawl cih bang tam hetlo mawk hi. Upa, naupang cih bang kideidanna om lualo tawh kibanga, amau gei ah sep ding khat peuh a muh uh leh a upa, a naupang cih genlo ngaihsunlo in sem pahpah lel uh hi. Mite bel a civilization uh kum tampi na hikhinta hiven maw! cih bek in om hi.\nSigalna ah mi khat in sum, van tuazah pia cihte gelh tuam seselo in a lomtangin a paikhawmte bang kithawhlawm in khatvei piak in pia uh hi. Tua ahih cianga kua in tampia, kua in tawmpia cih kitheilo hi. Galna piak ding thupi sa lel uh a, bangzah tawh kigal cihte thupi in koihlo uh himawk hi. Mite in gal lo hileh zong a khasia lo ding bangin om siam uh hi. Picing gamtat ka sakna tampi om a, ka en giugiau pawl zong om hi. Ahi zongin innkuan, meltheih tanau cihte tam neihlo uh a, amau innkuan sung bekbek khawng mah himawk hi. Zomi te in u leh nau, beh leh phung, khua leh tui i cih diatduatte na nei nawnlo mawk uh hi. Tua manin a sih uh ciang bel Zomi te ngeina tawh i tehkak ciang gamdai kisakpih mahmah hi (amau bel ngeinaseh lel uh). Kigiahpih cih bang om seselo a, siluang pen nitak sigalte hunzat khit nai 10:00 P.M. khit ciang ciah mang khin a, inntekte bek om uh in, siluang a cing ding, a hung ding zong om mello in siluang bek khawng zan giaksak uh a, amau lupna tungah lum lel uh hi. Siluang gei ah a giahpih thei ding khangno hiam, pasal hiam a om leh bel giahpih veve sam uh hi. Siluang pen mihing hinawnlo cih ngaihsutna nei uh a, a nungta laite kikhual ding, cidam ding cih khawng thupizaw ciin ngaihsun himai ding uh hi. Zanhak a naptui, ihmut cimlo a cinat lawh cih bang neih khak ding kidawmzaw uh hi.\nLeitung pen a munmun ah a mualmual ah hei dan, gamtat dan, nuntak dan na kidang kawikawi himawk hi. Nung leh ma khualsiam taka nungta thei diak zong mimal bek hilo in minam zong na om lua cih ka muhna hong kibehlap hi. A pil, a khangto, a khangcing dingte in a hoihlo nate nusia in a hoihzaw ding nate na delh uh a, a kimang theilo dingte nusia in a kimang thei ding a theih uh leh pom in la in zang uh hi. Zomi Paunak ah, "Mittaw sialkhau let" cih bangin a zatngei, a hihngei khat uh na pomcip tentan tuanlo in "a hun leh a mun" tawh kituak, kizui in na kihei siam uh hi. Tui luang na bang uh cih ding hi. Tui pen a thahatna a kigen ciang lui leh guamte a suk leh taihat, a zaal leh dam luan, a neu leh kineusak, a gol leh kigolsak, a sing a suang tawh kilem in na kikhengkheng thei hi.


url: =Midang Khualna (Altruism) - TUNGZANG NEWS\nMidang Khualna (Altruism)\nMinam kalsuanna, biakna kalsuanna, sahkhua khangkhaanna lamsang kalsuanna cihte khempeuh-ah athupi mahmah ziahoih-tonghoih ahihkeileh ahoih zialehtong hi-a, adiak-in lungsim ngaihsutna leh veina lamsang hong tawsawn veina nam tuamtuam' lak-ah amuiibun penpen veina khat-pen midangkhualna ahihi. Hih kammal-pen French philosopher August Comte (one of the founding fathers of Sociology)-in hongpat hi-a, "adang mite., midangte.," cihna ahihi. Hih kammal-tawh akilehbulh, akikeelkii-pen "Angsungtheihna - Selfishness" ahihi.\nMidangkhualna-pen upna, itna, leh lametna cihte akisuut mahbang-in, midangte' phattuam nading deihsakna-tawh ngaihsutna, genna, leh sepsuahna hi-a, "midangte khualna-tawh kalsuan nading lamkhun ahkl sepsinna (principle or practice of concern for the welfare of others)" ahihi. Hihbang kipattahna-pen adiak-in minam pawlkhatte-in "Minam Ngeina" bang-in midangkhualna kipantah uh-a, amau' tualsung-a athupi leh apha theihneihte (moral values)-in zangh uhhi. Ahuampi-in, midangte' ading khual theihna leh deihsak theihna-in tualsung khangto sak-a, tualpawl (community) ngaatsak, bitsak, thahaatsak ahihman-in minam aneu alian-in ngeina bang-in atawm/atam pattahna neikim-hi.\nMidangkhualna lungsim neihna leh sepkhiatna maantak leh cingtak anei-pen ZEISU bekmah hi-a, Ama' itna, veina leh thuakna kam-tawh gen zawhloh ahihman-in I-gen nawnkei dinghi. Mihing adiak-in Zomi sung-a biakna, sahkhua, minam, tualsung cih-a kipan kipawlna khatpeuhpeuh-ah I-om ciang-in hih midangkhualna lungtang naakpi-a akisam hi-a, tua lungtang anei mi tawm cihtak-in tawm-hi. Khat mahmahzong omkei cilehang khialhna lian lualo khathei dinghi. Ataangpi-in, midang akhual kineih-a aituam meetna (personal benefit) azong vive, kam-tawhbel "no' ading kong' khualna, kong' veina,...." kicihnawh bilbel cihbang vive Zomite-in hau mahmah laai-hi.\nMipi' tungpan-in phatna-hiam, citpiak-hiam, zahtaakna-hiam ngahding ngaihsutna ciang-tawh mipihte' lak-ah, "Ei Zomite,......." ci-in haangsan mahmah, "Zomi" kici-ngam mahmah, a-itpen, akhualpen-a kigen-ngam mahmah, hiteei napi-in, Kawlte' lak-ah, "Ko Chin te., Ko Tiddim Chin te....." ci-thapaai veve, minam daipih ngamlo-maw cilehanglah "No ciangciang khawng-tawh tehding hideklo, minam itlua, naakseplua, no ciangciang' paupih dingte hideklo,......" kici vetse cihbangteng-tawh minam kisongsawlawi laaitak-hi. 'no ciangciang' cihpen 'egoism' akici kiliatsakna' gah masapen hi-a, kipawlna acidamsak 'midangkhualna'-tawh akilehngat, akilehbulh veina khat ahihi.\nZomite-pen midangkhualna pan-in angsungtheihna lam-ah hong kikaih, hong kitawsawn ma-in athukhual minamte I-hi ngei khin-hi. Colonist te hongtun ma-in, Kawlmaang-tawh vaaihawmkhop ma-in, Missionary te' hong lumleh ma-in Zomi Pupate naakpi-a thukhual, citak, muanhuai, thumaan mite ahi uhhi. "Hawmsem nungta, nebum puuksi" cih ahizong-in, "Akta duhgawl kilawhkhup/khuh" cih ahizong-in, "Phinciil gualheeu" cih ahizong-in cit nading, midangte khual-theih nading naakpi-in "thuciin leh paunaak" zangh-a akipantah minamte ki-hi ngei khin-hi. Angsungtheihna, huaihamna, phinciilna te asia ahihlam thei-uh ahihman-in tulehtate-in 'apelh' theih nading akipantah siamte ahihi.\nTua nunluui Paradise Hun-pen kitot kiseelna, kithahna (Tual Gaal longal) omlo-a, Khuado bawlkhawm, Tual Biakna pia-khawm, Zunung khawm, gaal-ai, sa-ai khawm uhhi. Japan te' ngeina kibuan bang-a kibuan neithei uh-a, azo-alel kihehsuak lo-in, kigaalbawl lo-hi. Zahtaak kipiakna-ah thupi mahmah uh-a, uzaw, nulehpa leh pilehpute itna, neekngaihna naakpi-in lian-hi. Ka' tangvaal khitciang nangawn-in ka' pa-in gawhkhat luupkhat nei le-ung, sasin, salung, sakal akhenkhen-a aki-at sakhai-pen anu (ka' pi)' upa Pu Vungh Za Thang hong kholsak tautau den-hi. Taangtawng-a akinei, akizangh kiphawkna, kikhualna hi-a, ka' pa-in azomlaai kiukiau ahihi. Guuktaak saaklaak, sutkaai baansau, kikheemna - angsung meet nading-a midangte kheem cihdaante om ngeilo-hi.\n1885 kum-in Kawlte leh Englishte hong kido ciang-in tuilam tawn-a gaalkuante-in Kaltan Guun (kaladan myit) dung-ah hong zauvaak man-in namdang (adiak-in akhangtozaw namdang) kimu ta-a, tua ciang-in "deihtheihna" neih kipan cihtheih ahihi. Leitung Gaalpi-in hongpha leuleu-in, thau-tawh hong thagum-uk uh-a, bawngbang sakolbang-in hong zawhthawh sawlgawpna pan-in "haatzaw, lianzaw, hizaw" akisate-in adangte "simmawh" cihkhat hongnei thei-hi. 1910 pan-in Missionary hongtung leuleu-a, Pupa' thuciinte, ngeina leh Tual Biakna lamsang ngeina-a kipan honpite I-muhdah, I-lipkhap theih nading-in hong pantah leuleu-a, dominant & colonial lungtang-tawh akalsuan mite' ngeina-in asiangtho Pupa' Ngeina hong nelhsiah hiathiat-hi. Hierarchy-tawh biakna hong pattah mahbang-in "alianzaw, aneuzaw" cih kideidanna leh "amau dawi, ko pasian" cih khaici-zong hongpo thei-hi. 1935 kiim pan-in Gen. Aung San' thumuhna-in hong huamkhaak man-in Kawlte' milim biakna pan-a agah yin-kyi-hmu akici ngeina tumdang khat-in hong behlap leuleu-a, hihbangteng-tawh Zomite' Paradise kicimh ta-hi.\nMissionary leh Colony hunpi hongthen nungsang ciang-in Kawlte' khutnuai-ah sila bang-in minam buppi ki-om ta-a, 1948 kum-in Panglong Treaty-ah Kawlgam' huamsung-ah leitung buppi' theih-in kikia taktak ta-hi. Atung-a namlianzaw te' huihhualpi 3 ziak-in Zomi sung-ah midangkhualna damdam-in kiam-a, 1952 nungsang ciang-in alian masasa-in amipihte hongphawk nawnlo, akhuapihte hongphawk nawnlo, abehpihte hongphawk nawnlo; tuate tualniam vaailua sa-kha-uh, "tui sianna, lo nouna" ci-in atunna-uh amau' leitang sa-kha-uh, apu-apa' kha-tawh akikhih leitang amau' kha-tawh kizopna thahaatsak nawnlo, pawlkhat kitat, tua nungsang-ah, "kuakua si taleh Ngati-bel lem lel-e" cih thuciin anei minamte' vulhnelhna nuai-ah opcip, toncip ahihman-uh'n "midangkhualna" nei nawnlo-in "angsungtheihna" hongnei thei uhhi.\nTeeknung guainung-ah "Minam" cihkhat hong phawkkiik uh-a, ahizong-in thahaatna nei nawnlo-uh, thuneihna nei nawnlo-uh ahihman-in muiibun tak-in mapang thei tuanlo uhhi. Amau' maaizumna seelpih, humpih ding-in meeltheih tanau honkhat nei-uh ahihman-in, min lala-thei saam uh-a, ahizong-in Pupa' Identity maantak-pen Kawl leh Vaai lak-ah pulaak ngam nawnlo-in, amipihte' lak-ahbel pulaak ngam tasaam uhhi. Phalammanawhna nam-khat hi-a, Zo Tuunnu-in muak den-hi. Ahizong-in, midangkhualna-tawh kalsuanna, mipih sapih-tawh kihualtak, ngaattak-a mapan khopding launa-in pawlkhat khihcip laai veve-hi.\nTuhun Zomite-in "mipil" acih ciang-in ataangpi (groups tungtawn-a muhkhiatna)-in Kawlgam adiak-in thunei department khatpeuh-a panmun/dinmun saangpi anei, angahte leh biakna lam-ah makaaipi adiak-in Lai Siangtho siamsinna pan-a PhD angahte hideuh-hi.\nAmasa-in Kawlgam-ah independent company omlo-in thuneihna khempeuh gaalkaap pawlpi' khut-ah om-a, department khempeuh amau' khut-ah om ahihziak-in tuabang department khatpeuh-a nasep neite "Kumpi Naseem (Asoyah Wonthaan)" kici-hi. Politics lamsang gualbaan etna pan-in, "kumpi naseemte-in kumpi' na asepleh minam sung-ah suahtaakna, kihualna, khantohna om ngeilo" ding-a, "kumpi naseemte-in mipi' na asepleh minam khangto dinghi" cihthu-tawh encian lehang, kumpi naseem Zomi peuhmah-in kumpi (Gaalkaap Pawlpi ahkl thuneihna leencipmite)' ading citaktak-in hongseem takpi mawk-uh ahihman-in mipi' ading seem manlo uh-a, asawtsawt ciang-in tua kumpite' thunsa "namneu lungsim nusia, nampi lungsim pua" cih-pen "Zomi kici nawnlo-a, Myanmar kicihna"-pen nampi lungpuak sa-ta uhhi. Tua ziak-in midangkhualna cihthadah nampih, khuapih, tuipih khualna mahmah nangawn beita-a, "genthei pi-a tua khamtung gamkeu-ah na-teen' sang-in,....." ci-in Pupate' taksa lamsang leh kha lamsang leitang-tawh kimatna (physical and spiritual attachment to the land) anihtuak-in kitat hiilhial ta-hi. Hih kimatna akitat khit nungsang Zomi-tawh kizom mapanna a-om phial zong-in apuatham, alim, akilawmsakna bekmah hi-a, ahizong-in bangmahlo sang-in hoihzaw-hi.\nAnihna-ah, biakna lamsang siamsinna pan-a PhD ngahte tuhun Zomi ataangpi-in 'mipil' ci-in ciamteh-a, kizahtaak-hi. Zomite' paizia khat-ah, a-PhD khempeuh 'mipil' ci tuanlo leuleu uh-a, pawlpi mi ahau zawdeuhte bekmah 'mipil' cise-hi. Akicinlahna khatpeuh apulaak kha khatbang omleh khauhtak leh khátak-a athuksuk giapnuam, penglam gaalkaap om phingpheng-hi. Pupa te-in "Mittaw sialmei let" thuciin aneih banglianmah-in, I' pawlpi makaai, I' naaihuai, I' meeltheih khat ahih naakleh 'asihsihna-ah, akiatkiatna-ah,.." cih sila lungsim-pen 1900 nungsang-a hong kivawh tu-in gahpha mahmah cihtheih honghi ta-hi. Sila lungsim lak-ah 'midangkhualna' sepsuahna cihthadah lungsim mahmah om theilo ahihlam kician-hi, banghanghiam cihleh midangkhualna lungtang-pen acidam makaailungtang, to lungtang, maang lungtang uzaw lungtang, lutang lungtang ahihman-in sila lungtang-tawh akikeelkii ahihi.\nHih sila lungtang pan-in to lungtang-ah minam tuihualpi akikheel nading hun akisap mahbang-in khang milip' thusinna leh thumuhna kisam-hi. Khang akisuutna-ah:\nBoomers (Gaalpi 2 huamsung-a suakte)\nX Khang (1963 - 1980 kaal-a suakte)\nY Khang (1981 - 1994 kaal-a suakte)\nZ Khang (1995 - 2009 kaal-a suakte)\nAlpha Khang (2010 leh tuhun kikaal)\nZomi-pen kaamsia ahihkeileh hamsia cihlam ahizawdiam, minam alomlom-a thahna, leitang pan-a hawlkhiatna cihte piang lo-a, ahizong-in aneel niknek, azol dikdek khau-tawh kolhbulh athuak minam ahihi. Zol-hi, neem-hi, Pupa' Ngeina kepbit nading-a nuntaakna hong kilaaksak ahkl nuntaakna piak zahdong om ngeilo thamlo-in, Pupa' Ngeina khempeuh dawi muh-a amu zahkhop ding-a lungsim leh ngaihsutna lamsang-tawh hong kithuzawhkhumna-pen sisan buakna sang-in azah tampi-in nazaw-in siahuai zawtham-hi. Taksalam kidona' sang-in kha/lungsim kidona (psychological warfare)-pen adamsak nading zatui leh hun tam kisam zawtham-hi. Brainwash akici-pen amau' honghilhte maan asa-ngiat ding-a hongthuzawh cihna hi-a, Y Khang leh amasiah khempeuh brainwashed (khuaknimsa: sawp cihpen ahoihlam hileh kilawm ahihman-in nim ci-ni) vive ahihi. Akinim khinsa khuak-in aneumuh, a-etkhialh khitsa thuguite asaan kiikding, alawp kiikding naakpi-in haksa-hi.\n1963 ma-a asuak Zomite Colonist te' khuaknimsa ahihman-in "Zomi leh Kawl minam kikim, haanciam peuhlehang Kawl-tawh tanbang kimlel,.. Zomi cih taaltaal kuullo, Chin zong toilua, Myanmar" cih uplehsaanna nei uhhi. Zomi X Khangte leuleu Ne Win' makaih Revolutionary Council min pan-a Mah Sah Lah-a akheek, thuneihna leencip thahaatte' vaaihawmna nuai-ah khang-a, Boomers hun-a Colonist te' khuaknimsa pate' lungtangpuak themthem leh thuneihpennopna (dictatorial) lungtang-tawh khuaknimna thuak uhhi. Y leh Z Khangte leuleu, tua Boomers leh X Khangte' khutnuai pan-a khangkhia honghi leuleu ahihman-in Mah Sah Lah lungsim-taw, Colonial lungsim-tawh Democracy lungsim-tawh hong gawmkhawm uh-a, Mah Sah Lah lungtang-tawh democracy ameet laak theih nading lampi zongthei mahmah uhhi. Apa, apu, apano cihte Mah Sah Lah hun-a ulian khat ahihleh tua angsung lampi zonna lam-ah Ne Win' pilzia mahbang-in pil uhhi. Ahizong-in, lopa niim diildial lak-mah pan-in unok paakpalh akilat viuviau bangmah-in hih Khangte akhuuituah-nuam, adamsak-nuam, Pupa' Ngeina hoihte leh anunna-uh Leitang a-it, a-ngai taktak hongdawk kiaukiau veve-hi.\nMilip buppi-a et-in, Boomers, X, leh Y Khangte' sungpan-in midangkhualna lungtang-pen aneutuung-a pat-a ngalliam lungtang apaái, avóm, anei-ngiat longal-in "apilpil, ateiiteii te' lampi hoih" cih lungsim neikim uh-a, lamluui-ah aciahkiik nading naakpi-in haksa-hi. Z leh Alpha Khangte leuleu lungsim siangtho uh-a, democracy gimnam ciamnuam uhhi. Ahizong-in adiak-in X leh Y Khangte-in amau' cih, amau' uplehsaanna, angsungtheihna leh Mah Sah Lah lungtang aguat laailaai uhleh tuabangmah hong hito lelding uhhi. Khang tampi akikhengto zong-in akithun ngei tengmah, akinim ngei tengmah-tawh akinim zopzopleh cikmah hun-in Zomi sung-ah midangkhualna leh to lungtang om ngeilo dinghi.\nAmoi, ahoih, adawng mikmek, niin baanglo, asa' tonna om naailo hih Z leh Alpha Khang buppi sung-ah Zomi' maailam ahoih deihmaw, asia deihmaw cih nang leh kei' tung-ah mawkpuak om-in ka-sehhi. Nang leh kei' muhlehsaanna, uplehsaanna "maanpen" I-cih sang-in, "akhial a-omhiam" ci-in khiap akuulleh khiam-a veelcian, lungngaih kiik theihding thupi-hi. Mah Sah Lah hun-a minam neute ngaihsutna lamsang-a vaatmaaina, nuaisiahna hoih I' sakkei naaknaakleh tua Mah Sah Lah lungpuak I' tate' tung-ah gen loding, thun loding, tuh loding hihang. Keibang-in ka-tuh hetkei dinghi. Minam leh pupa' kiphuumna LEITANG naakpi-a kha lamsang, taksa lamsang kimatna aneih kiik nading tuh-theih talaai-a tuhding hoih kasa-hi.\nPupate-in hong paisan uh-a, Zogam Leitang-ah kiphuum uhhi. Leitang suakkhin uhhi. Pupate I' it takpileh tua LEITANG itding ahihi. "Na' pu na' pa honglak in" hong kicihleh Zogam leitang ka-lak dinghi, banghanghiam cihleh amaute leitang suakkhin uhhi. Leitang itlo mite Pupate itlo ahihi. Pupate itlo mi-in midangkhualna lungtang nei ngeilo dinghi. Midangkhualna lungtang neilo mi-in angsungthei, huaiham, thuneihna leencip mi ahihman-in nambei-in maaimang dinghi, banghanghiam cihleh PASIAN-in leitang bawl-a, leitang pan-in mihing bawl-hi, mihing aki-it ding-in deih-a, midangte' phattuamna alunggulh ding-in deih-hi.\nMidangkhualna cihciang-in "Jerusalem, Samaria, Leitung buppi...." acih mahbang-in ei' minampih it lo-in, kitaangzai sakgawp-a namdangkhawng va-khual cih peuhmah I-gen kei-hi, tua-pen alim-ateel omlo thukhualna ahihi. I' minam itding, khualding, Mah Sah Lah leh Kawl Gaalkaap lungtang paaikhiading, tulehtate' tung-ah Zomi Pupate leh Leitang suutsuut maiding, tua hileh Alpha Khangte hong khangcin ciang-in Zogam-ah Suunni hongtaang kha-mawhlo dinghi.


url: =GC 23: Biakbuk i Cih Bang Hiam? - Zomi Adventist Innkuan\nBiakbuk i Cih Bang Hiam?\nJesu a lam-ente upna ah na dang khempeuh sangin a tung nung zaw leh a laigil khuam a hi Laisiangtho mun in, “Ni 2300 ciangin Bian-innpi ki siansuah ta ding hi” Dan. 8:14 ci in a genna hi. Hih kammal pen Topa hong pai kik baih ding hi ci a a um mi khempeuh in thei uh hi. Muuk leh kam tul tampi in hih hilhkholhna pen galvil kammal banga a upna sung uh ah a neih uh ahi hi. Mi khempeuh in thu piang tuamtuamte lakah hi thu a lamet pen uh leh zak nop a sak pen uh thu ahi hi. Ni 2300 cin’na in 1844 phalbi tuung lam hi ding ci in ki lak hi. Leitunga Khristian dangte mah bangin Adventistte in zong Biak-innpi cih pen leitung ahih kei leh leitunga mun khat hi ding hi ci in um uh hi. Amau in Biak-innpi puah siangna pen nitawpni-a leitung meikuang tawh puah siangna hi kha ding hi ci in um uh hi. Tua ahih ciangin Topa nihveina hong paina hi pah ding hi ci uh hi. Tua ci up uh ahih manin 1844 pen Khrist leitung a hong pai kikna ding kum cihna in seh uh hi.\nAhih hangin a hun tung khin a, Topa hong dawklo hi. Thu um mite in Topa thu khial thei ngei lo ding hi, tua hilhkholhna a khiatna kipelh hi ding hi, ci uh hi. Ahih hangin koi ah khial hi ding hiam? Tampi mah in ni 2300 beina 1844 hi lo hi ding hi, ci uh hi. Ahih hangin amau lam et hun a Khrist hong pai loh mawk thu khat lo buang a ki pelh na ding ki mu zo tuan lo hi. Hih hilhkholhna pen 1844 a bei hi leh Khrist pen Biak innpi puah siang dingin hih leitung mei tawh hah siang dingin hong pai kul ding hi ci in ki nial uh hi. Tu in hong pai lo mawk ahih teh, tua gen kholhna pen bei nai lo hi ding hi, ci uh hi.\n(410) Tua bang hi mawk leh hih hilhkholhna akhiat dan masa uh a kheel uh kul ding hi. Ni 2300 lah Artaxerxes in Jerusalem puah kik ding a thupuak B.C. 457 phalbi tuung lam pen mah-a a ki pan hi zel hi. Tua pana pat bek mah tawh lah hilhkholhna sunga thu piang ding a ki gen teng a hun a mun kisi to dim diam thei bek zel hi. Dan. 9:25-27. Nipikal 69 pen kum kum 483 hi a, 2300 lak patna lam Mes-siah sathau kinilh ciang baan to ci ahih teh, Khrist tui kiphum-a Kha Siangtho ki pia (ki nilh) AD 27 tawh kisi pah lian takpi hi. A nipikal 70-na laizang tak ah Messiah ki that ding ci leu leu hi. A ki tuiphum khit kum thum leh a lang a cin’ AD 31 kum ciangin Khrist singlamteh ah ki khai a ki that takpi ahih manin ki si lian leu leu hi. Kum 490tawh kikim Nipikal 70, pen Jew te tawh kisai ahi hi. Hih hun a bei lian ciangin a mi nam buppi un Khrist nial takpi uh ahihna kip sakna-in A nungzuite na bawlsia zom lai uh hi. Tua ciangin sawltakte in AD 34 kum a kipan Jew te nusia in Zentail te lam ah na ki hei ta uh hi. Tua hun in kum 490 hong bei to hi ta a, kum 2300 lak ah dok khia leng 1810 om lai hi. Tua ahih ciangin AD 34 pan kum 1810 lato leu leu leng 1844 kum in bei hi. Tua khit ciangin Biak-innpi ki puah siang tading hi,” ci in vantung mi in gen hi. A paisa hun sung tee-a hilhkholhna in a gen thute a hun a mun ki lem tak maan takin piang takpi to dian dian khin zo hi.\nTua tuatna ah dot kina omloin siangtho takin ki tuak to khin hi. 1844 kuma Biak-innpi siansuah nading thu khat lo ngal amau sehna bang man takin tung hi. Ni 2300 beina ahi tua nite a tuatna sa uh khel ni ci leng a vekpi in ki pelh khin hiau ding hi. Hilhkholhnate khempeuh zong maan takin tung a hih man-a a upna din mun khel hong kul ding hong suak mawk ding hi.\nPasian in Ama mite Advent na seem dingin sawl a, a sepna te uah A vangliatna tawh huh hi. Tua nasepna pen khuamial leh lang pangte nop neh lel dingin Pasian in mot nusiat lo ding hi. Ama thumaan pen muan lah theih ding leh kician lopi in zong mot nusiat lo ding hi. (411) Mi tampi in tua hilhkholhna suut dan nusia in a din mun maan uh a nial uh hangin pawl khat te in tua a upna uh Laisiangtho thumaan om bang hi a, Pasian Kha Siangtho in zonga huh takpina teci om ahih ciangin khah suah nuam loin a len cinten lai uh hi. Amau tee hilhkholhna suut dan a thubulphuhte uh a maan mah hi ci in len cin ten lai uh a, a baan ah Laisiangtho zon’ beh lai kul hi ci in a ngaihsun uh hi. Nakpi thu ngetna tawh a din mun uh zong khia kik uh a, Laisiangtho sung panin akhialhna uh muh khiat kik ding hanciam uh hi. A hun seehna te uh tawh kisai a khialhna Laisiangtho sung panin mulo uh ahih manin Biak-innpi thu a tel sit zawk lai uh hong kul ta hi.\nTua banga a zon’ khiatna uah taangpi sehna bangin Biak-innpi in leitung a genna hi cih theih nading Laisiangtho mun mu zo lo uh hi. Laisiangtho sunga Biak-innpi nesepna vai a genna te tel muh pha saan uh hi. A omzia, amun, a na sepziate dot tel kik zong kul lo in a ki tel sin sen a ki gennate a muh beh uh hi. Sawltak Paul in Hebru te a laikhakna ah, “Lam khat panin, thuciamna masa in biakna ngeina ahi zongin, hih leitung tawh kipawl siangtho mun ahi zongin a nei hi. Bang hang hiam na cih uh leh, puan buk khat a kibawl hi. A masa dei sungah meivakna, sabuai leh Pasian maihah a kikhoih khomunte a om uh hi. Hih mun in Siangthona Mun a kici hi. Anihna puan dalna sungah Siangtho Bel Mun kici dei khat a om hi. Tua dei sung ah paknamtui halna, kham tawh a kizut thuciamna singkuangte a om uh hi. Tua singkuang sungah mana koihna kham beel tawh, a pak apak Aaron’ ciangkhut tawh, thuciamna kigelhna suangpeekte a om uh hi, Tua singkuang tungah vangliatna tawh\nkipawl vantungmi milimte in mawhphelna tokhom khuhin a om uh hi.” Heb. 9:1-5 ci hi.\nPaul in hi taka a gen pen Pasian sawl banga Moses lam, a saangbelpa teen’na mun dinga leitunga ki lam Biak-inn siangtho mun ahi hi. “Amaute lakah kei ka om theihna ding in kei ading in biakinn khat amaute bawl sak in”, (Paikhiatna 25:8) ci in mual tunga Moses tawh a om khawm lai un Pasian in thu a pia hi. Israelte in gam sung teng kan tan in khual zin uh a, a paina peuh uh ah tua Biak buk a puak kawi kawi theihding uha ki lam hih hangin nasia in hoih mah mah hi. A kawmte singpeek hoih kham tawh ki zut hi. A (412)ki bulhna munte a ki lawi liap liap thei ngun tawh ki bawl hi. A tung pen puan tawh savun pua-nun’-a ki bawl, a sung nung pen in puan neel hi in Cherubim limte a ki suai hi. Buk pua lam, a huang sungah haltumna tau om hi. A biakbuk sung pen dei nih pha a, Siangtho Mun leh Siangthobel Mun kici hi. A meel hoih puan neel manpha puandal tawh a ki kal ki dei hi. Tua deina puandal bang khat mah in siangtho mun lutna a na dal hi.\nSiangtho mun akhanglam pangah khuaimeivak khuamte meivak 7 tawh, sun leh zan a biakinn sung ataang sak den dingin ki vak pai suak hi. A sak lam nawl ah Ompihna anlum te ki koihna sabuai a om hi. Tua ciangin siangtho mun panin siangthobel mun a ki dei madeuh in kham tawk kizut namtui halna tau om hi. Tua panin Israel te in ni sial a a thu ngetna uh namtui meikhu tawh Pasian mai ah puak to uh hi.\nSiangthobel Mun ah Thukham singkuang ki nga hi. A pangte sing golh tawh ki bawl kham tawh ki tuam ahi hi. A sung ah Pasian in Thupiak Sawmte a gelhna suangpeek nihte ki koih hi. Thukham kuang tung, singtho singkuang zaang ah, Hehpihna Tokhom a kici a khut siam pente bawl ahoih mah mah a peek khat ki phah hi. Cherubim nih in among tuak ah kual khum in laitaak uh hi. Tuate khempeuh kham tawh kibawl hi. Hih dei sung Cherubimte kikal panin hong ompihna meiilom vanglian tawh Pasian hong kilang zel hi.\nHebru mite Khanan gam ah hong kip om khit uh ciangin tua puan buk pen Solomom lam Biak-innpi tawh kilaih hi. A kip zaw leh a zai zaw in a lam uh hangin a lim mah et teh-in a lam uh a hi hi. Tua bangin Biak inn hong po to a, Daniel hun a ki suksiatna leh AD 70 kum a Rome te suk siatna dong hong hi to hi.\nLaisiangtho in a gen Biak-inn leitunga om ngei pen hi bek ahi hi. Hih Biak-inn pen Paul in thuciamna masa biak-inn ci hi. Ahih leh thuciamna thak in Biak-inn nei lo ahi hiam?\n(413) Hebru sung mah lem leu leu uh a, thumaan zong te in Thuciam thak Biak-innpi omna hong mu khia ta uh hi. Paul kammal mah man kik in, “thuciam masa in biakna ngeina ahi zongin, leitung tawh kipawl siangtho mun ahi zong in a nei hi.” “Zong” cih kammal a zatna ciangin Paul in hih biak-inn thu a genna sa om zo ahihna alak hi. A mai-a a genna om sa sung leh leem uh a: “Tu-a ki gen sa thute a bulpi in tua bang siampi ukpa ih nei hi. Amah in vantung vanglianpi tokhom ziat lamah tu-in a om hi” ci hi. Heb. 8:1, 2.\nHi laitak ah thuciam thak-ii Biak-innpi hong gen a hi hi. Thuciam lui-a biak-inn pen mihing lam hi a, Moses phuh a hi hi. Tu-a a gen Biak-inn pen Topa phuh hi a, mihing hi lo hi. A masa sung ah leitung siampite in na seem uh hi. Hih a nu nung sung ah eite siampi lian Khrist in Pasian ziatlam ah seem hi. Biak-buk khat pen leitung ah om a, a khat pen vantung ah om hi.\nTham loin Moses bawl biak-buk in et teh khat nei-a ki bawl a hi hi. Topa in makaih a, “Biakbuk leh a na-zatte’ lim ding tawh kisai-in nang tungah kong lahte khempeuh tawh kituakin nangmah in na bawl ding hi,” ci hi. A sawl kikna ah, “Mual tunga nang tunga hong kilak hih nate pen amau’ lim ding bangin na bawl ding thei in “ ci hi. Paikhiatna 25:9,40. Paul in tua a masa pen bel “tu laitak hun ading lim ahi hi,” ci hi. Tua hi a, siangtho munte in “vantung-a a tak tak pen lim” a ciing khol ahi hi. Thukham zui a biakna pia a siampite zong “vantunga tu\nhun-a ki sem ding ettehna” hi bek zaw hi. “Mi khut tawh kibawl a siangtho mun sungah Khris tum lo hi, eite tangding tu-in Pasian mai ah a pumpi lalh nadingin vantung ah a tum hi.” Heb. 9:9,23; 8:5; 9: 24.\nVantunga Biak-innpi pen tu a eite ading Jesu in Siampilian a va sepna pen a hi hi. Tua in a tatak, a bulpi (original) pen hi zaw-a, Moses lam pen tua pana ki etteh bek ahi hi. (414) Pasian in hih leitunga Biak-inn a lamte tung ah A Kha Siangtho pia hi. A ki lam dan khawng, a siamtheihna uh, khut neelnate in Pasian pilna ki muhna ahi hi. A kawmte in kham tawh kibang hi. Meivak khuam 7te tungah mei aki vak ciangin a leng kik in inn sung khempeuh tang kim sak hi. Ompihna Anlum sabuai leh namtui taute zong kham tak bangin te diam diam uh hi. Inn tung sung dapna puan hoihte tungah zong vantungmite lim kisuai hi. A eng dum, a ua palh leh san ciip in a mun ci teng etlawm sak hi. Siampi lianpa lo ngal mi dangte lut theih lohna a dei nihna sung ah zong Pasian minthan’na a hong la zelna Shekinah meii-ngo zong om hi.\nTua leitung biak-inn tawh a ki teh thei vet lo a minthang vantung Biak-inn sung ah eite makai Siampilian Khrist in Pasian Tokhom ah a nasepna zia ih muh theih nadingin leitunga pen a hong pia a hi zaw bek hi. A mai ah ama nasem ding mihing tultul om a, a mai ah mlihing tulza sawm a ding uh hi. Dan. 7:10. Tua Biak-inn mun siangtho pen a tawntung Tokhom min than’na tawh ki dim in, a taang Seraphimte in vil uh hi. Amah zahtak in a maite uh liah uha omte’ omna mun pen mihing khut tawh a kibawl thei ngei lak-a hoih pen tawh a hi thei liai liai cianga a thupina ih muh theih nadinga leitunga pen a hong pia ahi zaw ta zen hi. A hi ta zongin mihing te Hot nadinga vantung Biak-inn sunga na ki seem te a zia I theih dinga pha mawh thumaan pawl khat om ahih manin, tuate hilhtel nadingin leitung biak-buk nasepzia tawh hong hilh ahi hi.\nVantung Biak-inn sunga siangtho munte a lim cing ding in leitung biak-buk zong dei nih a ki suah ahi hi. Mangmuhna tawh sawltaak Johan zong vantunga Pasian Biak-innpi sung ki mu sak a, amah in “tokhom mai a meivak 7 taang dente mu hi.” Mang. 4:5. “Kham kuang atawi adang vantungmi khat in zong hong pai-in biakna tau kiangah ding a, tokhom mai-ah”om vantung mi khat mu hi. Mang. 8:3. Hih lai tak ah kamsangpa pen vantung Biak-inn a dei masa sung ki en sak a hi hi. Tua lai ah “meivak 7” leh “kham biakna-tau” mu hi.\nTuate lim la a leitung biak-buk ah zong meivak khuamte leh namtui halna taute a ki koih a hi hi. “Vantunga Pasian Biak-innpi hong ki hong a,” (Mang 11:19) a dei sung nung zong a en leu leu (415) hi. Siangtho Bel Mun a mu hi. Hih lai ah, “thuciamna singkuangg” a mu hi. Moses lam na sunga Pasian thukham koihna singkuaang pen tua lim la-a ki bawl a hi hi.\nBiakbuk Thu a kantel te in vantung ah Biak-innpi om takpi hi cih pen ki sel nading om lo-in hong thei khia uh hi. Moses in hih leitung biak-innpi a lamna ah etteh nei-a a lam sak a hi hi. Tua a etteh pen vantunga a tatak pen a hi hi ci in Paul in hilh hi. Johan in teci pan’ pih a, vantung ah mu takpi hi.\nVantunga Biak-innpi sung ah Pasian a teeng hi. Ama Tokhom in dikna leh thukhen tungah kinga hi. A siangthobel mun ah Ama Thukhun thukham koih a, tua tawh mi khempeuh ki sit tel hi. Thukham a tuam singkuang tungah Hehpihna Tokhom a om hi. Tua mai-ah Khris in mawhneite adingin Ama sisan tawh va thum hi. Tua bangin dikna leh hehpihna kigawm in mihingte hot khiat nading nasem uh hi. Mong nei lo pilna leh mong nei lo vanglian bek mah in pi cin’ theih nasep ahi hi. Tua a kikophehpihna leh dikna in vantung ah lam dang sakna leh zahtakna ki dim sak hi. Leitung biak-inn sunga Cherubimte in zahtak takin hehpihna Tokhom en suk sak uh hi. Tua pen vantung buppi in Hotkhiatna nasepna lawp takin a et denna uh lim lahna a hi leu leu hi. A tatak pen ah vantung mite in migitna thuthukpi pen telmuh nuama a etna uh lim a hi hi. Pasian pen thutang in a ki sik kik mawh nei mi te mi dik a tang sak ahihna, a puuk mite tawh a ki zopna uh a thak suahsakna a hi hi. A puuk ngei lo vantung mite tawh gawm in Pasian maia a teen’ khawm den theih nading un, tua hehpihna thuthuk pi tawh Khrist in a ki sim zolo mihonte siatna khuk pan kaai khia in a kawk baang lo Ama puan silh sak hi.\nMite tawh kikal a Khrist’ palai nasepna pen Zechairah hilhkholhna ah a ki lawm mah mah in gen a, Ama min in “A hiang” ci lih liah hi. Kamsangpa genna ah: (416) “Amah in Topa’ biakinn a lam dingpa hi a, kumpite’ ngah theih minliatna ngahih, ama mite uk ding hi. Ama(Pa)kumpi tomkhom gei-ah siampi khat om dinga, kithutuakin kilemin na sem khawm ding uh hi” ci hi. Zech, 6:12,13.\n“Amah in Topa’ Biak-inn lam ding pa hi.” Ama ki gawhna leh Palai sepna hangin Khrist in Pasian Biak inn lampa leh a phut pa ahi hi. Sawltak Paul in Ama pen “Khris in tua innkiu-nuai suang ahi hi. Tua suang leh inn khempeuh in kizom in khang a, Topa sung ah note in zong Kha Siangtho hangin Pasian’ omna na suah nadingun a kilam na hi uh hi. “ ci hi. Efesa 2:20-22.\n“Amah in minthan’na nei ding hi.” Khrist in a puuk mite a hot khiatna ah minthan’na nei hi. Khang tawntung in hot khiat mite lapi in, “Eite hong it a, a sisan tawh eite mawhna pan hong phelkhia a, ama Pasian mai-ah eite kumpi za ah a hi zongin, siampi za ah ahi zongin hong koih Topa tungah vangliatna leh ukna thu om tawntung ta hen,” ci ding uh hi. Mang. 1:5,6.\n“Amah in A Tokhom tungah tu in uk ding hi.” Tu in bel tua Minthan’na gam hi nai lo ahih manin “A minthan’na Tokhom” ah tu nailo hi. Palai a sepna a zawh ma teng in A pa David Tokhom ah tu-a a uk ding “a bei ngei nawn lo “ Kumpi gam pen Pasian in pia khia nai lo hi. Lk. 1:32,33. Khrist in Siampi hihna tawh tua Tokhom ah A Pa tawh vai hawm uh hi. Mang. 3:21. A om tawntungpa, Amah leh Amah-a piangkhia Pa, tawh tokhom tunga a tupa in “eite lungkhamna thuaka ih dahna te a puapa” hi a, “eite thuak mah bangin ze etna apawl pawlathuak\nngei mi, ahih hangin mawhna khialhna tawh akipelh,” “mawhzolna thuakte a huh zo pa”, “ midik Jesu Khris ahi eite hong huhpa Pasian kiang ah ih nei hi.” Isa. 53:4; Heb. 4:15; 2:13; 1 Johan 2:1. A ki dawt, a ki liam sak, a kawk baang lopi pumpi pen teek mah tawh Palai a sem ding a hi hi. A liam A khut, a ki sun let a pang, a ki kheen let khepeek, mah tawh mawhna sunga a puuk mite ading hong thuum sak in, a ki seh thei lo man tawh hong leisa ih hi hi.\n“Amaute kikal ah nopna vai hawm khawm ding uh hi.” Tapa itna sangin in aneu zaw tuanlo Pasian neih itna pen mawh nei mi te ading hotkhiatna nak a hi hi. A pai san ma-in Jesu in A nungzuite kiang ah, “Note ading Pa kiangah ke’n ngen ning ka ci kei hi.Banghang hiam na cih uh leh,…Pa in zong note hong it hi.” Johan 16:26,27, ci hi. Pasian “Pasian in Khris sungah om a, leitungmite’ mawhna ciamteh lo in amah tawh kilemsak” (417) kik hi. 2 Kor. 15:19. Vantung a Biak-inn sunga nasepna ah “amaute gel kikal ah nopna thu vaihawm khawm ding uh hi.” “Pasian in a Tapa khat bek a piak dongin leitung mite a it hi.Tua Tapa a um mi khempeuhte in kisia lo-a nuntak tawntungna angah nading uh ahi hi” Jn. 3:16.\nBiak-innpi I cih bang hiam? ci a dotna pen adawn na ding Laisiangtho ah ki cian mah mah hi. “Biak-innpi “ cih Laisiangtho kammal in Vantung na te muh theih nadinga ki bawl Moses lam biak-buk pen genna hi masa pen hi. A nihna ah, leitunga pen in a limciin vantung a om “a tak tak Biak-inn” pen cihna a hi hi. Khrist a sih ciangin lim ciin’na teng bei ta hi. Van-a om a tak tak Biak-inn pen Thuciam thak mun siangtho pen a hi hi. Dan. 8:14 sunga hun sehna hilhkholhna pen in hih Thuciam thak Biakinn pen gen ahih kul hi. Ni 2300 beina 1844 kum in hih leitung ah tua Biak-innpi a om nawnloh kum zatampi pai khin hi. Tua hi a, “Ni tul 2300 ciangin Biak-innpi ki siansuah ta ding hi” cih hilhkholhna thu dot kik kul lo zah in vantunga om Biak-innpi kawk ahi hi. Ahih hangin, Biak-inn puah siang cih ciangin bang ci puah siang hi ding hiam? cih dotna thupi pen khat dawn’ kik ding a om lai hi. Hih leitung biak-innpi tawh a ki zom nasepna Laisiangtho Lui in nagen hi. Leitunga pen bangin vantunga zong puah siang theih ding om ahi hiam? Heb. 9 sung ah leitunga hi ta leh vantunga hi ta leh, Biak-innpi puahsiangna zia tel takin na gen hi. “Thukham thu bangin na khempeuh si tawh kisiangtho sak hi cih dinfg hi. Si kibua loin mawhna maisakna a om kei hi. Tua ahih ciangin vatungah a om nate a limte in tuate (gan si) tawh a siangtho sak hi. Ahih hangin vantung nate ahih uh leh, apha zawte tawh a singtho sak hi,” (Heb. 9:22,23.) Khrist sisan tawh a ki siang sak a hi hi. Puah siangna ah a lim ciin’na hi ta leh a tatak pen hi taleh, sisan kizangh ding ahi hi. A masa ganhing sisan kizang in, a nu nung Khrist sisan tawh ahi hi. Paul in bang hangin (418) hih sisan ki zangh se hiam cih thu a tel gen na ah, Si kibua loin mawhna mai sakna om lo hi na ci hi. Mawh mai sakna ahi mawhna tei-khiatna sep a kul ahi hi. Bang ci bangin tua mawhna te vantunga leh leitunga Biak-buk tawh kisai kha mawk hiam cih thu a lim ciing nasepnate panin ki thei thei hi. Leitunga siampi semte in “vantung nate a lim leh liim” ciing in na seem uh a hi hi. Heb. 8:5.\nLeitung Biak-buk sunga na ki sep zia pen cial nih pha hi. Siampite in Siangtho mun ah ni sial in mawh suutna na sem uh hi. Ahih hangin Siampilianpa in Biak-innpi siansuah nadingin siangtho bel mun ah kum khat in khat vei bek lut in na seem hi. Ni khat khit ni khat a ki sik kik mawhnei te in ama ki thoihna gan te hong pai pih uh a, agan lu tung ah a khut nga in a mawhna teng uh pulaak hi. Tua pen ama tung pan mawhna teng la khia in mawhnei lo ganno tung ah suan hi, cihna a lak a hi hi. Tua ganno pen ki that hi. “Si kibua loin mawhna maisakna om lo hi,” ci in Sawltakpa in gen hi. “Nuntakna in si sung ah a om hi”.\nSiampilaibu 17:11. Pasian thukham palsatna pen a palsatpa nuntakna tawh loh ding ahi hi. Tua sisan pen mawh neipa in a taansa nuntakna lim la ahi hi. Ama mawhna pen ganno in a pua-a, tua pen Siampipa in siangtho mun sung ah lut pih hi. Mawhneipa’ palsat thukham kikoihna ahi Siangtho bel Mun dalna puan mai ah hong theh hi. Hih bang Zeh bawlna tawh tu-in mawhna pen gan sisan ah tu a, tua panin Biak-buk sung ki tei suak hiau mawk phot hi. Khat khat pen siangtho mun ah lut pih se loin, a sa pen siampite in anek lel uh zong om hi. Moses in Aaron tate a thupiakna ah tua bang munte ah zong “Pasian in mipi mawhna nomau tung ah hong suan hi” ci pah leu leu hi. Siampilaibu 10:17. Tua Zehte gel in ki sik kik mawhneipa palsatnate biak-buk ah ki koih sak ahihna a lak hi.\nTua nasepn pen nisial in pai to to a, a kum bup ki khol hi. Israel te mawhna teng Biak-innpi sung ah ki khol hi. Tua a ki khol mawhnate paih khiat nading nasep tuam khat hong kisam leu leu hi. Pasian in tua inn dei nihte sung ah siansuahna bawl nading thu pia tuak tuak hi. “Amah in tua bangin Israel mite’ nitna hang, leh amau’ thu palsatnate hang, amau’ khialhna khempeuh hangin siangtho mun adingin kilemna bawl ding hi.” Biakna-tau ading zong siansuahna bawl kul hi. “Sitawm khat tawh biakna tau tungah sagih vei theh siangsak in, Israel mite’ nit sakna panin siangtho sak ding hi.” Siampilaibu 16:16, 19.\nSiansuahna(kilemna ni) ni lianpi ni ciangin Siampi lianpa in Biak-innpi siansuah dingin siangthobel mun ah kum khat in khat vei ta bek a lut hi. Tua laitak ah a kum bup mawhphelna nasepna va mahial hi. Siansuah ni ciangin keel nih Biak-inn ah hong pai pih uh hi. Tua keel nihte tung ai saan in, “khat Topa keel, a khat nawhmang keel” ci uh hi.\nSiampilaibu 16:8. 21. 22. Topa keel ding pen mipi mawh thoihna in ki go hi. Siampipa in tua keel sisan hong pai pih a, hehpihna Tokhom tung leh a mai ah hong theh hi. Siangthobel Mun dalna ma-a namtui halna tau tungah zong theh hi.\n“Aron in keel hing lu tungah a khutte gel nga-in, amau khialhnaate khempeuh, keel tungah pulak ding hi. Amah in keel lutung ah tuate suan-in a paikhiat pih dingin a kithawisa mipa khut tawh gam lak ah sawl khia ding hi. Keel in amau mawhnate khempeuh pua-in gam daihna ah pai ding hi.” Siampilaibu 16:8,21,22. Tua keel pen Israel mite lakah hong ciah nawnlo a, a kaai pa zong mite lak hong lut kikma in ki pumsil in a puante a sawp siang phot hi.\nPasian in mawhna kih huai a sak zia leh Pasian sianthona Israelte in a tel theih nading in ahi thei zah zah a lungsim uh alawng thei ding ngimna in tua Zeh teng a ki bawl ahi hi. Tua baan ah amaute in mawhna va sukha kha nawn kei uh hen ci a lahna zong a hi hi. Mi khempeuh in hih siansuahna(kilemna) a kibawl hun sung teng amau ki sit teel in na ki gawt bawl uh hi. Vai dang khempeuh koih khia in Israel buppi in a ni buppi Pasian mai ah ki niam (420) khiattna in zangh uh hi. An ngawl thungen in, amau lungsim mah ki zong khia uh hi.\nSiansuahna tawh kisai thumaan te a lim lahna nasep panin ki thei tel thei pen hi. Mawhnei mi taang dingin a kipia gan khat a om hi. Ahih hangin tua kithoihna gan sisan in mawhna a sil siang ahi pah nai kei hi. Mawhna pen Biak-buk sunga ki khol sak ahi pan phing hi. Tua sisan a piakna tawh mawhnei mite in Thukham vangliatna a lak ahi uh hi. A mawhna, a palsatnate uh a maisak ding in hong pai ding Honpa lunggulh in upna tawh a pulaak uh hi pan bek hi. Thukham mawhsakna pan a suak ta siang tho pah uh ahi nai kei hi. Tua siansuahnani in siampi lian pa in mipi hong ken’ ki thoihna sisan pen a Siangthobel Mun a Hehpihna Tokhomn tungah va theh hi. Thukham’ ngetna a lungkim nading va bawl ahi hi. Palai sem Siampi lianpa in mawhna teng hong pua in, biak-buk sung panin hong pai khia hi. Nawhmang keel tungah a khut nga in a puak mawhna teng pen pulaak in keel tungah suan hi. Tua pan-in keel in pua khia leu leu hi. Tua ciangin mawhna pen a mawhneite tung pan ki lakhia pai suak ta hi ki ci pan hi.\nTua nasepnate pen, “vantunga kisepna zia ding lim ciing” bek ahi hi. Ahi ta zongin tua leitunga sepna bang lian mah in vantung Biak-innpi sungah mawhsuutna ki seem ahi to leu leu hi. Van a kahtoh khit ciangin Honpa in eite ading in Siampilian aseem hi. Paul genna ah, “Tua mah bangin a siangthona mun takpi lim ahi, mi khut taawh kibawl a singtho mun sungah Khris tum lo hi, eite tangding tu-in Pasian maiah a pumpi lah nading in vantungah a tum hi.” Heb. 9: 24, ci hi.\nBiak-inn dei masa sunga a kum tawn siampite nasepna in inndeina leh a pua lam kawm kikal sung siangtho mun a kici sung teng ahi hi. Khrist van kahto-a a lut ciilna nasep teng lim lahna a hi hi. Tua pen siampite in nisial a mawh suutna na seem uh a, mawh thoihna sisan leh Israelte thu ngetna ahi namtui hal gim a va puak toh nasep pen a hi uh hi. (421) Tua mah bangin Khrist in mawhneite adingin A sisan, Ama dikna namtui, leh a kisik kik thu um mite thu ngetna hel in A Pa mai ah puak in, a va luui a hi hi. Tua bangin vantung biak-inn adei masa sung ah mawhsutna ki seem ahi hi.\nKhrist van a kah toh lai in nung zuite in en uh a, tua mun dong upna tawh a zui to uh hi. Tua ahih ciangin tua amuhna pen uh upna laigil hong suak hi. Paul in a genna ah, “tua upna ei zong ih nei a, ih khaa hong len sik kawi kip bangin kip in kician hi. Eite adingin puan daal sung ah lut a, Jesu in eite ading a tawntung siampilian a sem hi”. “Tu-in khuttawh kibawllo, hih leitung tawh kipawllo, alianzaw, akicingzaw bukah, anung ciang suak ding phattuam nate siampi ahi Khris in eite a ding a tawntung tatkhitna thupha hong nagahsak khit ciangin, keel si, bawng si tawh hi lo, amah mah si tawh Siangtho Bel Mun sungah khat vei a tum hi.” Heb. 6:19,20; 9:12.\nKum tul leh za giat sung bang van Biak-inn dei masa sung ah mawhsut nasep ki sem hi. Khrist sisan tawh a kisik kik mawhneite ading Pa in mawh mai-a a saan’ nading va bawl sak hi. Ahih hangin amaute mawhna pen mawhna ciaptehna laibu ah tuang lai hi. A lim ciing siampite nasep lai in zong a kum bei ciangin siansuahna a bawl mah bangin a tatak sepna ahi Khrist sepna ah zong mihingte hotna a ki zawh siang nadingin Biak-innpi panin mawhnate paih khiat ding a kul ahi hi. Tua siansuah nasep pen ni 2300 bei cianga ki sem pen a hi hi. Tua hun ciangin kamsang Daniel muh kholhna mah bangin eite Siampilianpa in Asiangtho Bel Mun ah lut in a mulkim huai khentel siangna va sem a, Biak-innpi siansuah ta hi.\nTanglai in mawhnate mawhthoihna gan tungah upna tawh ki suan hi. Tua pan in, si san tawh Biak-innpi sung ah ki khin phei leu-leu hi. Kiciamna thak sung leu leu ciangin a ki sik kik mawhna te, upna tawh Khrist tung ah ki suan hi. A lim hi nawn loin a tak tak vantung Biak-innpi sung ah va puak hi. A lim ciin lai a leitung biak-buk sung ah a ki mawh ngei mawh na omsa khempeuh a nil khiatna uh tawh nasep a ki zo ahi hi. Tua mah bangin a tak tak vantung Biak-innpi sungah a alut mawhna teng a ciamtehna pan a phiat siangna uh tawh Biak-innpi ki siansuah a hi hi. Ahih hangin tua ma in ciam (422)tehna laibute sit tel-a kua teng in suansuahna ngah ding hiam cih pen a ki khen tel masa phot ding ahi hi. Tua ahih ciangin Biak-inn siansuahna nasepna ah Dawpkhiat nasep (investigation) thu khenna nasep hong kihel hi. Tua nasep pen Khrist in A mite hon dingin hong pai ma in a ki zawh siang phot kul hi. Tua hi leh Ama hong pai ciangin mi khempeuhte amau gamtatna ciat bangin piak ding letsong a khut ah hong keng pah ta hi. Mang. 22:12.\nTua hi a, hilhkholhna thu khuavaak azui mitein ni 2300 beina ahi 1844 kum pan in hih leitungah hong pai ding hi zaw loin Khrist in van Biak-innpi-a Siangtho Bel Mun ah lut dinga, Amah hong pai theih nadingin nasep mahial nading siansuahna ava bawl ding hi zaw hi ci in mu khia uh hi.\nMawh thoihna gan in Khrist ki gawh nading a kawk mah bangin siampi nasepna in zong Khrist Palai nasepna lim kawk ahi hi. Nawhmang keel in mawhna teng bulpi Satan lim kawk a, a ki sik kik takpite mawhna teng atawpna ah ama tungah ki suan kik ding hi. Siampipa in mawhthoihna gansi tawh Biak-innpi panin mawhna teng sawp khia a, nawhmang keel tungah suan hi. Khrist in Amah mah’ sisan tawh A mite mawhna sawp khia a, vantung Biak-innpi Siangtho Bel Mun panin mawhsut nasep azawh siang nadingin Satan tungah suan ding hi. Tua mawhna nei bulpipa in zawh siangna thukhenna ah tua mawhnate thuak ding hi. Nawhmang keel pen Israelte lak peuh mah ahong lut kik nawnlo dingin mi teen’ lohna munah ki kai mang in ki nawh mang hi. Tua mah bangin Satan pen Pasian leh A mite kiang panin a tawntung ki nawh mang dinga, mawhna leh mawhnei khempeuh a om ngei nawnlo dinga phiat siangna munah amah zong mai mang ta ding hi.\nPrev post Naupang Thugenna: Tg Mungbawi\nNext post PP 1: Banghangin Mawhna Om Kiphal Hiam?


url: =Pumpi cidam na in Lungsim cidamsak (Healthy Body and Healthy Mind). Agelh - Pau Do Lian - Laibu Saal\nHome > Thuluui/Articles > Pumpi cidam na in Lungsim cidamsak (Healthy Body and Healthy Mind). Agelh - Pau Do Lian\nPumpi cidam na in Lungsim cidamsak (Healthy Body and Healthy Mind). Agelh - Pau Do Lian\nPumpi cidam na in Lungsim cidamsak\n(Healthy Body and Healthy Mind)\nAgelh - Pau Do Lian\n1994 kum in Malaria [khuasik natna] nasiatak in kathuak a kha sagih sung lummun tungbek a om in kalungsim bektawh nasepding kangaih sun aa bangmah kasem zo nawn kei hi. Alamdang Pasian nasepna hangin zatui zawhloh natna hong aman dam hi. Pasian hoihna gen nuam mahleng ih thulu hilo ahihteh ihgen nopzom kikni. Malaria kangah khitteh gawng lua mahmah in anlim lualah kine zolo ahiman in kei leh kei ka ki etciang lungkiat huai mahmah din mun katung hi.\nAhizongin 2006 ciangin Haka kalawmte khat, a pumpi [body] hoih mahmah cidam mel mahmah khat tawh Pasian na semkhawm in atangthu kadot ciang amah zong TB natna tawh gawnglua mahmah in atawpna ah fitness center [sikluum dopna] ah paizel a tua khitciang aci lah dam, a pumpi [body] lah hoih in tangzang’ mahmah ing ci hi. Anuai aa ihgen dingthu ahihleh a technique lam hilua lodinga fitness pan hamphat na agen nuam ihi hi.\nZuih ding pawlkhat\nExercise bangzahvei kisam hiam cihleh, 2008 Physical Activity Guideline America te bawl na ah atawmpen minutes 150 kaalkhat in atawmpen kimawl hamtang ding ci hi. Na kimawl anam tawh kizui in leh nangimna tawh kizui in hunzat ding trainer te honggen ding uh hi. Gentehna in competition ciang asawm nahih leh Monday to Friday nikhat nai 2 bang hunzat kul ding hi. Zan ihmut pongman in 6-8 ciang ihmu hamtang ding in a hunzong kibang sak ding. Gentehna nitak nai 10 lum zingsang nai 7 nathawh leh tuabang mahin zansim in hanciam ding kisam hi. Sa [Bawngsa] leh Bawngnawi [Milk] protein tamtheithei ne/dawn ding kisam hi. Ih omna mun leh gamtawh zong kisai a, USA gam a omte bangahih leh an hoihtam na ahihman in lem mahmah hi. Kawlgam bang ahihleh kaalkhatin Sa meh livei atawmpen meh in [Celcium Kuaikar Oh] leh Aktui leh Bawngnawi dawnzo leng hoih mahmah hi. Athei sa leh trainer omlo in kimawl huai lo hi, ahangpen themkhat ihthagui ihguh kisu khatleh akumin damlo thei ahihman in asiamsa leh honghilh theiding a omkei leh kimawl kei zaw in.\nBangtan thasan ding?\n.Oltak husang thei/breathing easily\n. Cilumsak khua ulsuak lodeih\n. Paukawm zo labang sakawm zo\nAkhauhlua in kimawl lo\n.Khua ul tawmkai\n.Awlsa laipian lasa zolai\nKimawl mahmah ta\n.khua ulzong kai\n.paukawm, lasa zonawn lo\nKhauh kimawl mahmah/vigorous\nKhawllo kimawl suak/superset\n.nawh nak mahmah\n.khua ul kai ziahziah\n.pau nuam/zo lo\nOm sitset ding/Be Smart\nNikhat nai khatsung nathuak, siklawm dopna leh naki mawlna in na nuntak na tampi honglaih ding hi. Tuni nakimawl, zingciang kithei pahsam lo hi ahizongin a kum in na kimawlleh, na pumpi cidam na hongkhang dinga, ihmut nuam in ankam lim in na kihei napeuh ah tangzang’ mahmah ding hi. Nipi nikikhawp sung nai 1-2 sung lusu cih bang omnawn lo hi J. Na pumpi na etciang nangleh nang lungnuam na [self-confident] tampi hongpia atua in nasep peuhpeuh hihzo ding hing cih lungsim [mindset] hongpia ahihman in thupi mahmah hi. Nang leh nang kilawpsak [self motivation] pen gym fitness pan in tampi hongpia in tuate in, agik mahmah sawmvei nadop nadingin tha nakpi tak nasaan kul a, nalungsim in zoding cih aneih ding thupi pen hi. Tua bang mahin nadang nasep ciangzong hihzo ding cih lungsim hongpia hi.\nPumpi cidam na in Lungsim Kha damask\nWeight gain leh bodybuilding te adingin protein tam leh hunman in na neka hunman mahin nakimawl leh kumkhat khitciang hongnikhan ding hi. Na muscles tena etkawm in nangleh nang nacidamna namit tawh mu nahih man in tua in innkuan sungbuai na leh lungkhamna [depression] tuamtuam te khah [relief] ahih man in Pasian thu nanangaihsut ciang inzong thaksuak deuh in nangaih sunthei zawding hi. Na pumpi limlangh [mirror] pan na etciang nalungsim ngaihsutna 25% lawpna leh lungkiat theih na hongpia hi. Tua hi a, limlangh na etsim in napumpi namuh na in hong lungkia sakthei a zong hongtha lawpsak hi.\nPumpi leh Kha kizop zia\nPumpi cidam na in ngaihsutna man [accurate perception] hongpia a, tua in na ngaihsutna[thought] leh na thuakna[feeling] kizompah lian ding hi. Nang leh nang hoih nakisak kei leh nangaih sutna tezong negative tamzaw dinga, na pumpi cidam in namel zong cidam mel leh namai taai [smiling] mel dinga tua in thutam pi sai hi.\nApostle Paul in, “Khasiangtho tenna na pumpi uh” ci Corinthian tekiangah thu nahilh hi. Pasian in ihpumpi ihkep dinga hongpiak hi zong kici thei hi. Apumpi itlo in tuasang zu leh gamtat hoihlo te thupi asa zawmi khatin apumpi itlo cihna hi a, zongsawt kimang lotakpi hi. Laisiangtho sungah, Lungsim, Kha leh Pumpi kizopzia genzawh loh in tam hi. Ihlungsim ikepzawh lohciangin ih kha nuntakna susia thei zel a, tuamah bangin lungsim kemcing’ zote’ adingin khalam ah picin na tunpi zel hi. Kha tha ihat nadingin pumpi cidam photkul a, pumpi damlo in Pasian thuzong kingaih sunzo lo hi. Tua ahih man in Pumpi leh Kha kizop zia pen ei muhpak nasangin thuk zaw leh zai zaw bilbel hi. Pasian zat mi, John Wesley in pumpi siangtho na leh Pasian thu akizomden hi naci hi. Tua siangtho nuntakna lotawh kua mahin Pasian min thang sakzo ngei lo hi.\nGym kimawlna pan taksa hamphatna\nHarvard Medical professor, Jake Miller in taksa exercise bawlna in adiak in cardiovascular nakimawl leh natna damtheilo [chronic diseases] damtuam sak hi ci hi. Tua ban ah anlim nezo, athaute adingbangin athaute kaang [burn]sak ahihman in tua athau[ fat] te satak [muscles] in piangsak hi. Agawngte sangin satak [muscles] ngahbaih zaw hi. Ih Khuak [heart] leh sihui [blood vessel] te kizopna cell khat leh khat kikal system ah oxygen puak kawikawi ahihman in lungtang ading leh pumpi avek adingin akigen thei lo damna pia gige hi. Ih theih ding athupi mahmah khat a, sikgik [weight bar] nadop simin nakhuak [brain] in sihui te tungtawnin kizopna [contact] ahihman in na khuak leh sihui te kizopna hoihsak mahmah hi. Na ci warmup nabawl khit na muscle te hong sanpian ciangin nasihui [thagui] te nasepna hangin na cell te kikaang [stretch] a tuain na pumpi adingin lungsim vaakna hongpia hi. Na guh adingin bone tissues akici te bodybuilding nahih kawmin kisiasak [dismantle] a tuaciang hongna mahmah ding hi. Ahizong in good news khat om a tua akisia bone tissue lui [old] te athak [new] bone tissue in laihding a tua hangin calcium tampi nanek dingkisam a tuabang hileh guhthak [new bone] aneina himawk hi. Na hormones [guhtui leh nuleh pa’ hihna tui] te siklom nadopna in nakpitak sukha a, epinephrine leh norepinephrine om a tuate in nangaih sutna GTN hehna, lungkham na, dahna leh lunggim natuamtuam tena lungtang kisat [heart rate] tawh kizom sak hi. Cihnop na ah napum pi member khempeuh kizopna hoihsak zawa lawpna ding kisam, alawpzo lo mun aomleh zong stimulate/lawpsak tuam hi. Hih exercise bawlna hangin natna hoihlo kilawh [immune] theihna system zong resistant hoihsak tuammahmah hi ci hi.\nKeiphat tuampihna te\nThumasa aa kagen mahbangin gawnlua in kaguhbek phial mah in ka omzawh kum 4/5 ciangin Gym ah kimawl kakipan hi. Amasa kha 9 sungbang haksa mahmah in van [equipment] tezong hoihlo, vuikhu lakkhawng ahihman in ahithei bangin kum 2 tua kumpi te a, Ensein Yangon ah akimawl khitteh Loikaw ah nasep hoihzaw khat ngah kahih man intua pan in gym club ah kaki mawl tongekngek hi. 2008-2011, Boston kasang kahmasiah nisim hunman in kaki mawlna hangin kaci nosuak, an kamlim, kathadim leh kamel nangawn hongkhangno suah mawk hi. Trainer hoih khat in honghilh ahihman in kum 2 ciang Kayah Day ni competition dingin hongzawn a, ahizongin kei thu-um mi Christian sia khat kahihteh kilawm kei ci inkanial hi. Kisialh nopna hilo zaw in agawng mahmah adamlo denkhat tuaciang katun theihna pen amasa in Pasian hi a anihna ah gym ahi hi. Ih pumpi Pasian in ihkep dinga hongpiak ahihman in zatsiam ding leh adamna ding eimah in hanciam akul ahihlam katel semsem hi. Gym kimawl pen namniam te concept[muhna ah] leitung vailua cih hi a, keimahmah zong pawlkhat in hong criticize uh hi. American sang mun nih ah kakah nate ka etciang Gym kimawlna in pumpi damask a tua in khalam ah hongpan pih mahmah ahihna hongtheisak ahihmanin kalungdam hi.\nTu inzong advanced laisim kawm course 3 la leh tai [miles] 200 gamlatna ah commute in sangka kahhang gym ah kalkhat sung nai 3 peuhmah hun kazanga tua in mawtaw hawlciang hongnosuak [fresh] sak mahmah hi. Hun omlo cih hilo in deihna [passion] ihneih dingbek thupi hi.\nAsim mimal tungah kalungdam a, keibangin pumpi zawngkhal ngeina hih a nalung akiat leh lungkia lo in kum 1 sung nasin inla tuaciangin napum pi na enin, khantohna na muding hi.\nLaigelh Siapa kiang ah “Pumpi Cidamna ding” article/thuluui ingetna tawh kizui in hong gelhsak ahi hi. Lungdam mahmah hang. Amah pen Pumpi Cidamna ding akimawl den khat hi.\nfrom: jeffrey Pau Do Lian\ndate: Fri, Oct 28, 2016 at 3:03 PM\nsubject: Article Healthy Body, Healthy Mind\nItem Reviewed: Pumpi cidam na in Lungsim cidamsak (Healthy Body and Healthy Mind). Agelh - Pau Do Lian Description: Rating: 5 Reviewed By: Cinpu Zomi


url: =A deihte ading Christmas Letsong ~ Dong Mung’ laibu :: ZOMI DAILY\nA deihte ading Christmas Letsong ~ Dong Mung’ laibu\nposted on 3 December 2016 at 12:11 am Lomkholna: Dongmung, News, Zomi\n> I Topa hehpihna le angvanna hangin tuni ciang nuntakna huusang thei lai ka hihmanin hong it Topa tungah lungdamna ka ko hi.\n> Ka lamet ngamloh kawmkal panin Topa’n a thupha hong ngah saka, tuate kongit lawm le gualte adingin tukum 2016 Christmas Present in kong hawmsawn nuam hi.\n– Ka thupha ahihleh November 30-December 2 sung i Kawlgam ah ေလ့လာေရး in hong zinpak Singapore le New Zealand pan mi 5 te tungtawnin ka ngah khak thupha ahi hi.\n– Amaute tawh kimeltheih ka hikei a, zong a kithei ngei ka hikei uh hi. Ahi zongin sanggamnu Dimpi tawh kithei uh a, amau hong zin sung, Yangon ah a om sungun a vakna vuah a zui kawikawi in ka kihel kha hi.\n– December 1 ni-in mun khat ah ka holim khawm kha uh-a, ka nasep hong dot uh teh, “Laigelh ka hi-a, laibu bu 2 hawmkhia khin ing, tulaitak ka laibu masapen second print ding thu ka nget lai tak hi,” ci-in ka gen hi. Tua ciangin amaute’n, “Na laibu nihna pen khawng gai khin maw? Bu bangzah bang om lai?,” ci-in hong dong uh-a, “Bu za khat kiim bang om lai hi,” ci-in ka dawng hi. “Bu 1 bangzah in zuak na hiam?,” hong ci leuleu uh-a, “Ks. 2000/- in zuak ing,” ka ci hi.\n“Na met hiam?,” ci-in hong dong uh a, “A sazian in bel met mah ing, ahizong khut sungah met taktak zo keng,” ci-in ka dawng leuleu hi. Tua ciangin, “Bangbang hileh kong huh theihna pen un tua na laibu a om lai bu 100-te ko na zuakna zah in kong lei sak ding uh a, a laibu bel Singapore a na mipihte le Kawlgam a om na mipihte letsong, Christmas Gift in na pia in, a mattayah dingin bu khat tek kong kep sak ding uh hi,” ci-in bu 1 Ks. 2000/- tawh bu 100 hong lei sak uh hi. Haleluijah!!\n> Vangik pian ahih tawh Singapore a om mipihte adingin bu 20 hong puak sak uh-a, bu 80 Kawlgam a om mipihte adingin hong nusiat uh hi.\n> Amau lunggulhna le deihsakna tawh kizui-in Christmas Gift/ Chrismas Present dingin a deih khempeuh tungah hong kipia ding hi.\n> Singapore a om mipihte’n Dimpi @ Avrial Dim Pi kiangah na kan unla, Kawlgam a omte’n kei kiangah hong kan un!\nRelated: Japan te’n Kawlgam ah mawtaw amawkpiak uh dinkhawl photding ~ ZD\n> Hibang thupha ka san theih nadingin lam hong sial sak sanggamnu Dimpi tungah naakpitakin lungdamna ko ing.\n~~~ Topa’n amaute tungah thupha hong piaksak tahen!\nLungdam lianpi tawh\nPrevious: Aung San Suu Kyi’ kammal ~ JK Kam\nNext: Zomi All D ngahte pahtawina kipia khin ~ Sia Pau Khai\nSangnaupang numeino khat laihuanding alutma in apuan sungsilh ki suahkhiasak


url: =Numei tungpan pasalte lamet lianpen ~ Job Cinpi :: ZOMI DAILY\nposted on 20 August 2018 at 7:18 am Lomkholna: JobCinpi, News\nNumei in pasal a neih ciangin a pasal tungah lamet pawlkhat nei ding uh hi. Bang mah lametna neilo, ngeina khat bang lel a pasal nei cih pen dah huai mahmah kha ding hi. Lametna nei keng a cite in zong belh ding muan ding khat a nei bangin kingaihsun kha thei veve ding uh hi. Tua pen amau lametna khat mah ahi hi. Tua mah bangin pasal khat in zi a neih ciangin ama zi numei tung pan lamet pawlkhat nei uh hi. Tua a lametnate sung pan pawlkhat a lamet uh bang lo thei hi. Ahi zongin a lamet uh a bang lo pawlkhatte thuakzoin theisiamin sangsiamzo uh hi.\nAhi zongin a thuak zawh loh a maisak theih loh, a theihsiam zawh loh uh thu khat om citciat hi. Tua a lungkimlohna uh pen a kam uh tawh a gengen nuam kei zong un a lungsim sung uah kemcing den uh hi. Tua lungkimlohna pen ama ading khantawn loh zawhloh ding leiba nei bangin kingaihsun uh hi. Tua thu a ngaihsut khak uh ciangin a sin a lung uh so vanvan thei hi. Bang hi dingin na um hiam?\nNumei pawlkhat in pasal a neih uh ciangin moken gina nei napi a pumpi siangthona ahi a nungakbitna uh a pasal moken dingin keng lo sese uh hi. Moken cih pen sum le pai vanmanpha a tuamtuamte deihhuaiin lunggulhhuai kha mah ding hi. pilna siamna ding deihhuai kha mah ding hi.\nAhi zongin tuate sangin moken hoih zaw khat om hi. Nungak khat in ama pumpi siangthona, a nungakbitna pen a kitenpih a pasal tungah a tut ding thupi mahmah hi. Bang hang hiam cih leh a nungakbitna a thupisak lo, manpha a sa lo numai khat in a nuntakna sungah manpha le thupi a sak bang mah om nawn lo ding hi. Tua bang numei khat in a innkuan sung zong thupisaktakin makaih zo lo ding hi.\nA khangto gamte ah nungak tangval omkhopna pen mawhna khialhna bangin mu lo uh hi. Amau nih kithukim peuh leh ci-in thusiain mu lo uh hi. Tua bang ngaihsutna a nei gam le minamte sung mah ah nupa kikhen tam pen pah uh hi. Tua bang ka cih ciangin numeite bek a ginain gamta ding, pasalte a ut bangun gamta ding a ci ka hi kei hi. Pasal in zong ama zi ahilo ding numei khat tawh khial khin ahih manin zi a neih ciangin a zi bek tawh a lungkim zawh ding ngaihsut haksa thei hi.\nPasal khat in a tangval lai-in numei dang tawh a utut-in om napi a zi ding nungakbit khat deih cih pen Pasian in zong tua pasalpa deihna pia dinhin ka um kei hi. Nang tunga hong kibawl ding na dwih bangin midangte tungah zong bawl in, a cih mah bangin Sia, JM. Paupu in TOPA aw, ka pumpi ka kikep zawh mah bangin ka zi dingte pumpi zong na kemsiangtho in, ci-in ka tangval lai a kipan thu ka ngen den hi, na ci hi.\nTua ahih manin ama pumpi a thusim lo mi khat in thurang bang mah thusim zo nawn lo ding uh ahih manin dah huai mahmah ding hi. Pasal khat in zi a neih ciangin a zi tung pan a lamet lian mahmah pen a zi nungakbit ahih ding mah lamen pen uh hi.\nCilesa thu tawh a gen ding hi le hang, tua numai ningakbitna lian pen a thupi lua hi peuhmah lo hi. Ahi zongin numei khat in a kipuah kik thei nawn lo ama nungakbitna thupisak lo, kemcing nuam lo, cih lungsim le ngaihsutna pen tua bang mi khat tawh pum khat suak ding cih pen pasalte’n in nasa mahmah uh hi.\nBang hang hiam cih leh tua bang numeite in ama pumpi zong thupisak zo lo a hih leh a pasal zong thupisak zo lo kha ding hi. Ama pumpi kemcing thei lo ahih leh a tate bangci makaih in pantah zo nawn ding hiam, cih pen pasalte lungnoploh a lianpen khat ahi hi. Tua ahih manin moken ding a hoih penpen nungakbitna mah hisak ciat ni, kong it sanggamnute aw. Na lawm na gualte na deihsak leh na Share sawn in. Lungdam, Job Cinpi (Zomi Laisim Nuamte)\nPrevious: Malaysia UNHCR vaitawh khualzinna theihsakna ~ DK Khup\nNext: Myanmar State/ Region Hluttaw a Majority zat vai ~ J. Thang Lian Pau


url: =Malaysia, Rawang vengsung ah Bus tuahsia in mi 20 liam :: ZOMI DAILY\nposted on 5 November 2017 at 10:17 pm Lomkholna: Malaysia, News, Sawltak, World\nMalaysia, Rawang geinai anawk North – South Expressway kici lamzikpi tungah Bus golpikhat kilumlet in mi 20 liam cih theStar pan kiza hi. Tua Express Bus pen lamzikpi akidalna Divider nawkkhia in, lam pialkhia a, ki lumletgawp hi.\nPassenger aliam mi 20 bang pha a, tualak ah mi 9 tepen nakliam phadiak uhhi.\nSunday (November 05) zingsanglam 4:52am hunpawl in hih tuahsiatna aom ciangin hongki zasak hi ci’n Selangor Fire and Rescue Department assistant director (operations) Mohd Sani Harul in genkhia hi.\nFirefighters te’nzong aki zaksak ciangin aphual ah delhpah uh a, Accident panin atuahsia aliam honkhatpen Ambulance tawh Sungai Buloh Hospital ah ki puakpah uhhi.\nHulu Selangor OCPD Supt Lim Bak Phai in agenkhiatna ah Bus Driver pa ii hawlkhialh “Lost Control” hiding in ki ummawh hi ci a, lamzikpi adalna Divider aphutkhak khitciangin alanglam ah alengkhia cihi.\nLamzikpi panin alenkhiat khitciangin hawkguam sungkhak ah kiasuk in, ki lumletlian hi.\nHih Express Bus pen Sungai Petani panin Kuala Lumpur zuanin atai laitak hi a, tuapan in Kuantan lam zuanin ataisuakding cihkawmkal ah atuahsia ahihi. Hih Express Bus sungah Passenger akigawm in mi 24 atuangkhawm uh hi a, tualak ah numei 8 leh naupang 2 zong kihel uhhi.\nMawtaw atuahsiat laitak in Passenger avek dekphial un a ihmut laitak uh cihi. Bus Driver papen abeisa in bangmah nawngkaina omngei nailo, Traffic Offences bangmah kimulo cihi. Ahi zongin tua Express Bus pen abeisa 2012 kum akipan 19 veibang Traffic Offences omngeikhin in ki ciamteh hi.\nPolice Officers te’n Bus Driver leh ahuh Co-driver te anih un azun sitding, Urine Test bawlding uh a, khamtheih guihtheih azanghiam, zukhamsa in ahawlkha uhhiam cih hoihtak sitcianding uh cih kiza hi. Sawltak #zomidaily\nPrevious: Penang ah tuikhanggawp ahih manin, ki dalkholhna in Electric meite ki khakcip\nNext: USA, Texas State aom biakinn sungah kikhop laitak thautawh kikap in mi 27 si in tampi liam


url: =Kua’ ta na hi hiam cih kiphawk den in ~ Rev. Zam Khat Kham :: ZOMI DAILY\nKua’ ta na hi hiam cih kiphawk den in ~ Rev. Zam Khat Kham\nposted on 20 March 2015 at 10:38 am Lomkholna: Article, Biakna, Zamkhatkham\nInn pan gamla simsim ah college kah dinga kuankhia ding tangvalno khat thu ka za kha ngei hi. Tua ni zingsang annek ma thungetna ah a pa in ama ading thungetsak khin hi. A paina peuh ah Pasian in a kepsak nading, pilna a zonna ah a lawhcin nading—a pa’ thungetna kicing mahmah hi.\nInn pan paikhia taktak dinga a kithawi dingin a pa in thu pawlkhat hilh lai ding cih lam-en a, a kigingsa-in om hi. A pa in bangmah gen beh nawn lo-in a tapa liangko tungah a khut taklam nga-in a maitang itna tawh et ngiungeu-in, ” Kua ta na hi hiam cih kiphawk den in,” ci-in kam vaikhak hi.\nA pa in tuateng bek hi lo-in thu pawlkkhat genbeh zek leh a hoih tam? Um kei mawk ing! Tua tangvalno pa in tua zingsanga a pa’ kammal a khantawnin mangngilh lo hi. Na khatpeuh a hih ding ciang, thu khatpeuh a khensat ding ciangin a pa’ kammal phawk den hi. “Kua ta hi mawk ka hi hiam? Hih na hih bangin hih leng a kilawm ding hiam? Hih vai hih bangin semin bawl leng a kilawm ding hiam?”\nEite zong i pa’ inn pan a gamla sim zek-a khualzin-a om Vantunga om i pa’ tate i hi hi. “Eite, Pasian tate cih-a i om nadingin Pasian in eite tunga hong sunleet itna lian mahmah si! Ei lah tua mah i hi hi. Leitung in eite hong theih lohna amah a theih loh hang ahi hi,” ci-in Sawltak John in hong hilh hi (I John 3:1, ZIV).\nHi takpi hi ve’n! Eite Pasian’ tate hi takpi hi ve hang! Lamdang lua hi, hong hehpihna! Piandang lua hi, hong itna! cihcih ding sim loh a dang om kei mataw!\nI pa in lai hong khaknate sung ah, Laisiangtho sung ah, eite kua tate i hi hiam cih i kiphawk ding hong hilh den hi. “Ahang in, hun khat lai-in note khuamial na hi uh a, ahi hangin tu-in Topa sungah khuavak na hi uh hi. Khuavak tate bangin na nungta un” (Ephesians 5:8, ZIV) ci-in hong hilh hi. I Topa ngiat in, “Tua mahbangin na gamtatna hoihte uh a muh ciangin vantunga om na Pa uh a phat nadingun na khuavak uh mite mai ah na tangsak un,” ci-in hong hilh ngiat hi (Matt. 5:16).\nI Pa’ inn tawh a kigamla zek hih leitung ah i nuntak sungin bangci bangin i gamta hiam? Vantung a i Pa’ “tate” bangin i nungta hiam? I gamta hiam? Kua’ ta i hi hiam cih i kiphawk den hiam?\nLeitunga i innkuan min a dai ding i deih peuhmah kei hi. I nu i pa’ min a dai ding zong i kidawm mahmah hi. “Tua’ ta, tua’ ta hi veh aw” ci-a mite’ muk-pik ding zong ki-ut tuan lo tek sam hi. Innkuan min leh nu leh pate’ min a khual lo taktak mi tam het lo hi; a tuaci lo mite lah a mi bang het lo hi mai ding hi.\nI sangkahna ah, i kimawlna ah, i vaksuk i vaktohna ah, inn ah gam ah, koikoi ah i om zongin i hihna phawk ni—vantunga i Pa’ tate i hi hi. “Children of of God-tekna theou) ci-a hong kiciamtehte hi zen hi hang! Vantung leitung na khempeuh a bawl a siam Pa, a nei a kem Pa, “Pa aw” a ci theite hi hang. Tua Pasian’ tate hi zen hi hang!\nZeisu Khazih i upna tawh Pasian’ tate i hih manin tua Pasian innkuan sunga om mite’ pianzia leh zatziate zong i nuntakna ah a kimuh theih ding thupi mahmah ding hi. Itna cihte, hehpihna cihte, mawhna kimaisakna cihte, khat leh khat kithuak siamna cihte, thumanna cihte, cihtakna cihte!\nLeitunga nu leh pate’ tate in a pianna uh a nu leh a pate lam khat teiiteii maw, “vunhawk phial-in maw” a sut hamtang mah bangun, Zeisu Khazih upna tungtawna Pasian ta ahi eite in zong i Pa Pasian leh i Honpa leh i Upa Zeisu i sutna a om buang hiam? Koi mun ah i sun hiam? Mite’n sun hong sa uh hiam? Hong mu thei uh hiam? Midangte tawh i kilamdanna limlim a om peuhmah maw leh? Kua i sun hiam? Kua ta na hi hiam cih na kiphawk den hiam?\nNi simin, Khasiangtho vangliatna tawh, Zeisu Khazih a sun semsem dingin hong kilam-en hi gige hi. Ni kum leh tu kum i kilamdan zekna a om hiam? A beisa kum sawm lai peuh tawh i kibangbang mawk hiam? Leitung nate peuh thupisa semsem mai a midangte tawh i kilamdan mel kei leh bel dahhuai mahmah ding hi. Kua ta na hi hiam cih na kiphawk den hiam? A it thei zaw, a hehpih thei zaw, a lungduai zaw, a migi zaw, a thuman zaw, a thutak zaw, a muanhuai zaw, a siangtho zaw dingin Pasian in hong deih hi.\nKua ta i hi hiam cih i kiphawk den ding thupi mahmah ding hi. Kei leh kei a kithuhilh hi’ng, nang zong Pasian in tua bang dingin hong deih lam na kiphawk in. Topa’n thupha hong pia hen! Rev. Zam Khat Kham\nPrevious: Tulaai Leitung Thuthang Tuamtuam Updates March 19, 2015\nNext: Zomi Virus ~ JK Kam\nKalaymyo zuanin apai Aircon Bus khatin singkung taihkha, mi 6 liam\nKipat kikna Han (The birth tomb)\nIKEA Drawer (Ansuai) hangin naupang 6 sikhin\nJohn Ramirez (Satan biakna pan aki khelpa) in Interview ah agenkhiat thute\nChristian Hymn te’ tangthu: Thuciamna Pha Muang Ning\nKhangthak leh Kikhekna ~ Dr. Pum Khan Pau\nYangon khuasung atai YBS Bus tungah Card tawh sumpiaktheih nading kigeelta\nEn Huai Christian Innkuan ~ Bishop Lian Khen


url: =Siatvat zu a ciam pak Zomite ~ Lengtong Pauno :: ZOMI DAILY\nSiatvat zu a ciam pak Zomite ~ Lengtong Pauno\nposted on 11 July 2016 at 4:36 pm Lomkholna: Article, LengtongPauno\nKei mahmah a kipan Zomi akua maciat in i lungsim ngaihsutna luite nusia in ngaihsutna thak/ lungsim thak tawh mainawt ta ni cih kammal tawmkhat tawh akua maciat hong hanthawn nuam ing .Hih thu pen kei mahmah ii ngaihsutna lungsim agennuam kahi a, kei tawh akibang zong om kha thei ding ahih teh ci in deihsakna tawh hong gelh ka hi hi. Ei’ Zomi atamzawte’ ngaisutna kei’ muh danah, i mailam ading sangin abeisa/ hun beisa thu le la tawh i buaizaw thei hi. Mualliamsa hunte samkik/lakik thei leng maw!\nTopa nang’ ading zangh nuam siing ci-in la i phuak a, i neihlai hunte lah Topa’ ading i zat sawm tuankei hi. A beisa hunte Topa i pia toto a, i neih lai hunte i pia ngam kei hi. A sisa i nu i pate ngai in lungzuan’lawh in la i phuah thei a, ahi zongin a nungta laite lah i ki-it sawm tuan kei hi.\nNu le pa nei lai te’n zong a it siam kitamlo napi hongsi taktak le uh la aphuah nuam kitam mahmah zeel hi. I nu i pa i it ding pen asih ngak hi leeng kilawm liang kasak hun bang om hi. Hun beisa sunga i gentheihna, i haksatna teng gengen sutsut inah,…bangci mainawt ding,bangc i kalsuan’ding,bangci hanciam ding cih pen ngaihsut hun, geelna hun ki tawm neih mahmah in thei ing.Hunbeisa ah kilehkik cih omthei samlo ahihmain, ei pen, nunglam nga kawmsa aa mainawt (NUNGLAM NGAKAWMSA A, MAILAMAH BACK ) cih tawh ikibang hi.Mawtaw zong speed tawh back cih omtheilo ahihmanin, hunbeisa bekbek i buaipih manin i khantohna zekai hi.\nTua hi a, hun beisa i hih/tat khialhnate mai lamah khial nawnlo dingin, hong nusia sate sialsial nawn kei ni. I gentheih haksatnate sutsut nawn loin,hun beisate khempeuh kimangngilh bawl phot ni. I nunglam nga nawn loin i mai lam mah nga kawm sa in mainawt dih ni. Lungdamna lawpna leh lametna vive tawh i hunte zang limlim phot dih ni. Leilak bek en loin vantung lam nga kawm sa in kalsuansin dih ni. Topa’ maipha zong kawm sain nuntak sawm photphot dih ni. Tua bang hi le hang i leitang mahmah hong cidamin i nuntakna hong kilamdang dinga, i minam khangto in i Zogam hong paallun ding hi. Hih thute pen kei nuntakna mahmah tawh ka tuah khana (Experience) pan kong gelh khiat ahi hi.\nMai lam hun ding bel hong koici diam cih i gen thei peuh mah kei hi. A hi zongin tuni ciangciang i Kawlgam nuntak dan pen Tangho pheeltuun tawh kibang kasa hi. I lu i taw pan hong kihencip ahihmanin an le tui genloh huih nangawn sihlohna khop bek a hong kidiiksak himai hi. Tua bangin a kigentheihna sung pan ei Zomite kizawng phadiak lai mawk hi. A hi zongin Pasian theikha bilbel i hihna kiukiau hang bek tawh siatvatna angah kha lingleng i hi hi. Tua siatvat zu pen tutpih keii dinga hong piak zong hinai peuh mah loin hong ciamsak bek hipan hi. Tua Siatvatzu pen ataktak in Din’ sa a kiteep hiphot lai hi.\nCiapdan,omdan,gamtat kampau ziate i siam a hong pahtaak leh a Hai hong teep sak ding hi. I ciap khakbek zong akamtam nuam le ama paupau khawng om maalam leeng kilawm kasa hi. Tawm hong ciapsak bek zong nuamsa mahmah khin i hih teh, a Hai hong teepsak lai mawk leh tu a sang’ nuam i sazaw lai ding hi.\nSiatvatzu i khamtak i teepkhit teh om dan, khawldan, gamtat kampau dante siam hong sak a, a ma pahtaak in i om theih ding kisam mahmah hi. Muan huai hong sa le piak huai hong sa dinga muan’tak cing hong sa leh piaktakcing hong sa ding hi. A hangin tu’n bel keem thei, zangthei, zeekthei ta in ciai ci a hong muan’mahmah ciang bekin Pasian in thupha taktak hong pia pan ding hi khiinkhian ei’ Guai!\nTua ahih manin tulaitak i dinmun ciang tawh kua mah kisusu, kiselsel loin, thupha piak tham dingin omdan siam photphot dih ni. Internet tawm i theih khak pen galdona thaltang bang danin kingaihsun kei mawk dih ni. Siatvatzu aciam kha hipan hanga, i khamtak a i neek ding zong om lai hi. A neekdan, adawn dan i siam nak le,a Thupha tampi ahi cipi a om ahi hi. Tuate i taan’ khak ding kidophuai lua mahmah ding hi ci-in deihsakna lianpi tawh hih lai kong glh khia hi. Laisim mimal kim Topan hong makaih ciat hen.\nPrevious: Suang manpha khuk tampi ~ Michael Pau\nNext: Solar Storm ~ T. Sawm Lian\nKong a neilo Hong Kong – 2 ~ Hau Za Cin\nColorado Springs panin Guwahati ~ Dr. Ngul Khan Pau\nHong kipiakbeh ding\nCina apua Ambulance khat kibung citciat in aliam ngawhlua bel omlo ~ ZD\nPentecost Ni-a Peter’ Thugenna (Sawltakte 2:14-42)\nUpdate: Indonesia gamsung ah zinling hangin misi 321 phakhinta\nLondon khuasung meikatna hangin mi 12 sikhin, zato ah mi 78 kikhoilai


url: =Master of Theology ngahthak Rev Thomas Tun Sian Mung :: ZOMI DAILY\nposted on 25 March 2017 at 2:48 pm UTC+9:30 Lomkholna: Australia, News, Pahtawina, Zomi\nLei tung ah ten na ding a hoih penpen khuapi a hi Australia Gam , Melbourne Khua ah a teeng Rev Thomas Tun Sian Mung in Pasian thupha piak na tawh 24 March Kha 2017 ni in, University of Divinity Sang pi pan, Master of Theology ( MTh) tawh gual zawh na hong ngah liklek a hih man in, ii lung damh pih mahmah hi.\nA mah Siapa pen a pian na Tedim gam Gawngmual khua pan hi in, A Pa pen Gawngmual khua mi hi aa, a Nu pen a hih leh Thuk Lai khua mi a hihi. Australia gam a tun zawh kum 16 kiim bang pha ta in, Australia gam sung Zomi Pastor te lak pan Degree sang pen pen a ngah masa zong a hi hi.\nAustralia a tun aa ki pan Australia Chin Baptist Church ah Pastor sem in, Tulai tak a hih leh Zomi Baptist Church leh Mebourne Siyin Burmese Mission Church ah Pastor a sep lai tak a hihi. Siapa pen Melbourne a tun aa ki pan Refugee tawh hong pem Zomi te a hi zong , Kawl gam mi te a hi zong , a ma hih theih na tawh huh na a piak na te hang in zong Australia kum pi te tung pan in, Pah tawi na tampi a ngah mi, khat zong a hihi.\nA inn kuan pih nu pen Khalkha mi hi in, Ta Nu 2 leh Ta Pa 1 nei in Topa leng ngah huan ah a ki piak khiat na tawh ki zui in Topa Pasian in thupha tawh hong thuk kik sak a hihi.\nPrevious: Earth Hour 2017: Leitung gamtuamtuam in 8:30pm pan Electric Power sumitding ~ ZD\nNext: Kumcingnailo Driver numei khatin piteek khat taihlum ~ ZD


url: =Malaysia, Sentul aom Motorcycle zuakna meikang, numei khat kangtum :: ZOMI DAILY\nMalaysia, Sentul aom Motorcycle zuakna meikang, numei khat kangtum\nposted on 1 August 2018 at 6:17 pm Lomkholna: Malaysia, News, Sawltak, World\nMalaysia, Sentul vengsung aom Motorcycle zuakna saikhat zanni Tuesday zanlam in meikanggawp a, numeikhat kangtum cih Bernama pan kiza hi. Tua Motorcycle Shop pen Jalan Sentul lamzikpi tunga om hi a, akangtum numei pen kum 40 gualpawl hiding kici hi.\nKuala Lumpur Fire Operation Division assistant director Ruhisha Haris in agenkhiatna ah mihing akangtum meihol asuak khat kimukhia in, tuapen kua hiding cih amin apuam kitheician nailo cihi.\nMeikatna Motorcycle Shop pen inndawl 4 apha Four-storey Building khat ii Ground Floor ah hi a, tua akangtum numeinu pen Motorcycle Shop ii Counter nungah aom hiding in ki ummawh cihi.\nMeikat akipat laitak in tua numeinu leh pasal 3 te Motorycle Shop sungah aom kici hi. Adang pasal 3 te lakah khatpen Pakistan gammi hi a, adang 2 tepen Malaysian gammi kici hi. Tua adang pasal 3 tezong liamgawp, mei kanggawp uhhi ci’n Fire Station thunei te’n genkhia hi.\nVideo: The charred remains of a woman, believed to be a local in her 40’s, were found following a fire which gutted a motorcycle shop in Jalan Sentul here last night. According to Kuala Lumpur Fire Operation Division assistant director Ruhisha Haris the remains of the victim, yet to be identified, was found next to a counter in the shop which was located on the ground floor of a four-storey building.\nTuaban ah tua meikatna Building ii atungdawl nasemte omna “Workers’ Hostel” ah aom Indonesia gammi numei khatleh Pakistan gammi pasal khatzong meikatna hangin liam uhhi.\nFire Station thunei te genna ah zanni nitaklam 8:42pm hunpawl in cimawh huhngetna Distress Call hongki zasak in, Sentul, Titiwangsa, Hang Tuah panin Fire Fighter mi 40 in ki delhhuanpah ngeingai cihi.\nGround Floor ah aom Motorcycle Shop pen mei kangtum dikdek in, inndawl 2 na “Second Floor” ah aom Clinic khatzong meikang in lawhto hi. Inndawl 3 leh 4 tepen nasemte omna “Workers’ Hostel Room” in akizang hi a, tuatezong meikang in lawhto in pawlkhat meikang hi.\nMore: China ah Karaoke Lounge khat meikang, mi 18 si\nMei akangtum, meihol asuak numeinu ii aluanghawm pen Kuala Lumpur Hospital ah kipuaksak a, tualai ah asihna ahang etcianna Postmortem kibawlding hi. Sawltak #zomidaily\nPrevious: India gamsung ah pasal 8 in keel khat buanhuan in sihlawhliang\nNext: Malaysia, Puchong meileng lampi sikzawn tungah pasal khat meileng in taihlum\nSushi Hual – 2 ~ Hau Za Cin\nCatholic Pawlpi in Laisiangtho behlap lo hi, akipsak hizaw hi ~ Rev. Fr. Damian Dal\nTraffic Green laitak akanphei himahleh mawtaw in nawkkha veve


url: =Papi khatin azi athahlup khitciangin a ngawng tankhiatsak in khuasung ah vakpih :: ZOMI DAILY\nposted on 1 May 2018 at 4:45 pm Lomkholna: China, News, Sawltak, World\nPapi khatin azi athahlup khitciang in, a ngawng tankhiatsak a, alupen asampan lenkawm in khuasung ah vakpih kici hi. Hih thuthang pen nungkalsung in China, Guangdong Province sungah thupiang ahihi.\nTua papipa in azi lutang tawikawm in khuasung ah avakpih laitak CCTV pan Video Record kibawlkha hi.\nTuabang in cikziat lipkhap huai takin azi athahkhit ciangin a ngawng atansakpa pen amin Zhang cihciang tawh a Surname bek ki pulakkhia hi. Police te genkhiatna ah Guangzhou’s Haizhu District sung aom amau innsaapna inndeisung, Apartment sungah azi athatlum, a ngawng atankhiatsak ci uhhi.\nChina gamsung ah Twitter zatbangin akizang Sina Weibo (China’s equivalent of Twitter) tungah Guangzhou Police te’n Statement akhahkhiatna ah tua buaina thupiang hangin mikhatsi ci uhhi. Tua asi acih uhpen papipa ii azi hipah a, kum 28 aphakhinkhat ci uh a, aminpen Xia cihciang tawh Surname bekmah pulakkhia uhhi.\nAzi athatlum papipa pen kum 31 aphakhin khat hi a, tua azi athahlupni mahin amahzong Police te kiangah amahleh amah ki ap, kimansak cibilbel hi.\nBanghangin azi thatlum bekthamlo, a ngawng tankhiat saklianghiam cih akikan ciangin innkuansung buaina, kitotna hangtawh atuaci gamtat kici hi.\nAzi lutang akhut ah khaikawm langlangin khuasung lamzik tungah apaikhiat laitak Video Clip pen Chinese Social Media ah ki thehzakgawp hi.\nVideo: A man in China’s Guangdong province allegedly murdered his wife before walking down the street with her head in his hand, as captured in macabre closed-circuit television footage\nJiangsu Police te’n tuabang limkhap cikziat huai Video Clip tepen Social Media tungah khahkhiakei un ci’n genkhia himahleh tudongmah Social Media pawlkhat ah kimutheilai veve hi.\nChinese News Site khat ahi on.cc te Report khiatna ah tua azi a ngawng atansakpa pen azi ii alutang tawikawm in meileng khawlna Train Station lamzuan in apai kimuthei hi ci’n genkhia uhhi.\nTua vengsung ah ninhawh Cleaners te’n agenkhiatna ah ningbung “Rubbish Bin” sungah lutang akipaikhat kamukha uh cihi. Tuaciangin Cleaners tezong patau in awnggawp uh a, avengsung ah mipi te huhna tawh Police te kisampah hi.\nMore: Zahmawh Video bekbek a encipden pasalno khat apa’n akhut tankhiatsak\nPolice Officers te’n tua nupa te ii innsaapna Apartment paninzong azi ii alutang omlo, aluanghawm aki puakhia kamu uhhi ci’n pawlkhatte’n genkhia uhhi. Hihvai tawh kisai in Chinese Police leh kumpi thunei te’n hoihtak kanciansan uh kici hi. Sawltak #zomidaily\nPrevious: Gamh ~ Dimno’ Pa\nNext: Kum 35 val akikhensa ABBA Group lasiam te ki gawmkik


url: =Singlamteh na bangci muh hiam? ~ Dr. Pum Khan Pau :: ZOMI DAILY\nposted on 13 April 2017 at 8:54 pm UTC+9:30 Lomkholna: Article, Biakna, Pumkhanpau\nIndia kumpi paidan I et ciangin Christiante ading in suahtakna leh lungmuanna sangin thuakna leh guallelhna lam kimanawh hi hiam aw cih huai hi. Hih bangin khuahun kihei sungah I om laitakin kumsima kizang Good Friday hong tung ahih manin tuni-in Singlamteh (Cross) thu khatvei I lungngai kik ding hi. Singlamteh pen thu umlo mite ading in bawlsiatna, mawhnei mite sihna, gawtna, kosiatna, hamsiatna, pampaihna leh haina ahi hi. Ama nungzui tangtang mite nangawn in zong Singlamteh tungah Jesu a kikhai taktak ciangin zui ngam nawnlo hi.\nKum thum sung a nasepna ah cina a damsakte, misi a thawhsakte, ann a vakte, ama thugen ngainuam a zui kawikawite kuamah in Singlamteh phung dong delh lo hi. Jesu in leitung mite mawhna khempeuh Singlamteh tungah a puakni-in a pa Pasian nangawn in taisan hi. Tua ahih manin Singlamteh pen guallelhna lim hi.\nAhi zongin tua Singlamteh a hihna taktak I muhtheih ciangin guallelhna in a selcip gualzawhna, itna, kiniamkhiatna, thuakzawhna, lungduaina, thukkiklohnate na om hi. Singlamteh na bangci muh hiam? Hih mun ah I lungngaih kik ding nam thum gen pak ni.\nKhatna: Guallelhna sungah gualzawhna om cih I mu hiam? Jesu’ gualzawhna in guallelhna lampi tawn hi. ‘Singlamteh Tul Gemgam’(The old rugged Cross) la phuakpa George Bennard in, ‘Singlamteh leh Jesu Khris pen Johan 3:16 sunga kigelh hong kilangkhia taktak a kikhen theilo bangin ka mu khawm hi’, ci hi. Mikhat ading in na nuntakna buppi na piak ngam ciangin tua sanga itna sangzaw omlo hi.\nTua itna pen Singlamteh sungah kiselcip ahih manin thu umlote in mu theilo uh hi. Singlamteh pen Jesu tawh I muhkhop theih kei leh guallelhna bek I mu ding hi. Singlamteh leh Jesu I muhkhop theih taktak ciangin tua Singlamteh tunga kikhaipa’ thuakna hang leh a thuaksak zo ITNA laigilpi I mu ding hi. Jesu gualzawhna in guallelhna lampi tawn hi.\nNihna: Singlamteh nang puak dingin na mu hiam? Ahih kei leh Jesu puak ding bek in na ngaihsun kha hiam? Luka 9:23 sungah. ‘Keima nungzui dingte in….nisim ama singlamteh puatawm in hong zui ding hi’, ci hi. Jesu up ciang pen hamsa khollo napi in Ama’ thuak banga thuak ding pen ol lo hi. Singlamteh puakna pen hih munah thuakna, guallelhna, kosiatna lampite zong I tot hun om ding cih hong ensak hi.\nBilly Graham in, ‘Suahtakna pen a khawnkhong (free) ahih hangin nungzuihna in man nei hi’, cise hi. Tua hi eima Singlamteh puakna. A man (price) ding pia ngam lopi-in Jesu nungzui I kisak khak leh khialkha thei hihang. Samuel Rutherford in zong, ‘Jesu Singlamteh pen ka vangik puak lakah a khum pen hi. Vasate kha bangin ka vangik in mailam ah hong paipih hi’, ci hi.\nThumna: Singlamteh kisialhpih taakin na mu hiam? Na kisialhpih penpen Singlamteh ahi hiam? Paul in (Galati 6:14), ‘Ahi zongin keimah in ahih leh Singlamteh tungah I Topa Jesu a sihna thu bek ka kisialhpih ding hi’, ci hi. Tedim (Chin state) a Singlamteh golpi khat Kumpite thupiakna tawh a bul panin hei tawh kitotan in a kiphuktak ciangin laphuak siam ZogamLalpu in na salua ahih manin ‘Ka kisaktheihna, ka angtanna Singlamteh na hi’, cih la na phuak liang hi. A Sakkik tawmkhat:\nMin hong simmawh in hong cilphih mahleh,Hei tawh hong phuk in hong haltum mahleh, Kei ading in bel ka kisaktheihna ka angtanna Singlamteh na hi.\nThukhupna: Singlamteh pan a luang sisan leh a kikhai pumpi pen a um lote ading in haina ahih hangin a um mite ading in mawhmaina leh tawntung nuntakna ngahna ahi hi. Ei ading in kumpi tokhom nih om gige ahihna A W Tozer in hih bangin gen hi:\n‘Christian khempeuh lungtang ah Singlamteh leh kumpi tokhom om hi. Singlamteh tungah i kikoih masiah tokhom tungah I tu hi. Suahtak ding I ut a, ahih hangin Khris bek a si dingin I deih hi. Eite pen eima kumpi gam sung tek ah kumpi I suak uh hi’. Topa Pasian in Good Friday thupha mimal kim tungah hong pia ta hen… Dr. Pum Khan Pau\nPrevious: Syria gamsung aom Malaysian gammi IS galkap te innciahding lunggulh uh ~ ZD\nNext: Christian Hymn te’ tangthu: Vanglian Kumpipa’ Hong Sihna\nJesu min suangin thu na ngen takpi mah hiam?\nUS gamsung khualzinna pawlkhat – 80